text:
331Mesepele ya Baiseraele ba ba hudugileng kwa lefatsheng la Egepeto ka fa mephatong ya bone, ba okametswe ke Moše le Arone, ke e: 2Moše a kwala mafelo ka fa taelong ya Morena kwa ba simolotseng mesepele ya bone teng; mesepele ya bone ka fa mathibelelong a bone ke e:
3Ba ne ba tloga kwa Ramasese ka letsatsi la 15 la kgwedi ya ntlha le le tlhomaganang le la Tlolaganyo; Baiseraele ba huduga ka letsogo le le tsholetsegileng la Morena Baegepeto botlhe ba ntse ba lebile;
14:8
4e le fa Baegepeto ba fitlha maitibolo otlhe a Morena o neng a a bolaile mo go bone. Le gona Morena o ne a dirafaditse katlholo le petso mo medimong ya bone.
5Ba tlogile kwa Ramasese, ba thibelela kwa Sukothe.
6Ba bothologa kwa Sukothe, ba thibelela kwa Ethame yo o fa thoko ga sekaka.
7Ba bothologa kwa Ethame, ba thelelela kwa Phihagirothe yo o mo ntlheng ya botlhabatsatsi ya Baale-Sefone, ba thibelela mo ntlheng ya botlhabatsatsi ya Migetole.
8Ba bothologa kwa Phihagirothe, ba tshela lewatle, ba tsena mo sekakeng, ba sepela mosepele wa malatsi a le mararo mo sekakeng sa Ethame, ba thibelela kwa Mara.
15:23
9Ba bothologa kwa Mara, ba fitlha kwa Elime kwa go neng go le metswedi ya metsi e le 12 le mekolane e le 70, mme ba thibelela teng.
10Ba bothologa kwa Elime, ba thibelela fa Lewatleng la Motlhaka. 11Ba bothologa kwa Lewatleng la Motlhaka, ba thibelela mo sekakeng sa Sine.
12Ba bothologa kwa sekakeng sa Sine, ba thibelela kwa Dofeka. 13Ba bothologa kwa Dofeka, ba thibelela kwa Aluše. 14Ba bothologa kwa Aluše, ba thibelela kwa Rafidime; teng morafe wa tlhoka metsi a a nowang.
15Ba bothologa kwa Rafidime, ba thibelela mo sekakeng sa Sinai.
16Ba bothologa kwa sekakeng sa Sinai, ba thibelela kwa Diphupung-tsa-bohula.
17Ba bothologa kwa Diphupung-tsa-bohula, ba thibelela kwa Haserothe.
18Ba bothologa kwa Haserothe, ba thibelela kwa Rithema.
19Ba bothologa kwa Rithema, ba thibelela kwa Rimone-Pherese. 20Ba bothologa kwa Rimone-Pherese, ba thibelela kwa Lebena. 21Ba bothologa kwa Lebena, ba thibelela kwa Risa. 22Ba bothologa kwa Risa, ba thibelela kwa Kehelatha. 23Ba bothologa kwa Kehelatha, ba thibelela kwa thabeng ya Sefere. 24Ba bothologa kwa thabeng ya Sefere, ba thibelela kwa Harata. 25Ba bothologa kwa Harata, ba thibelela kwa Makhelothe. 26Ba bothologa kwa Makhelothe, ba thibelela kwa Thahathe. 27Ba bothologa kwa Thahathe, ba thibelela kwa Thera. 28Ba bothologa kwa Thera, ba thibelela kwa Mitheka. 29Ba bothologa kwa Mitheka, ba thibelela kwa Hasemona. 30Ba bothologa kwa Hasemona, ba thibelela kwa Moserothe. 31Ba bothologa kwa Moserothe, ba thibelela kwa Bene-Jaakane.
32Ba bothologa kwa Bene-Jaakane, ba thibelela kwa Hore-Kitekate. 33Ba bothologa kwa Hore-Kitekate, ba thibelela kwa Jotebatha.
34Ba bothologa kwa Jotebatha, ba thibelela kwa Aberona. 35Ba bothologa kwa Aberona, ba thibelela kwa Esione-Gebere. 36Ba bothologa kwa Esione-Gebere, ba thibelela kwa sekakeng sa Tsine, ke kwa Kateše.
37Ba bothologa kwa Kateše, ba thibelela kwa thabeng ya Hore fa molelwaneng wa lefatshe la Etomo.
38Ke kwa moperesiti Arone o neng a tlhatlogela mo thabeng ya Hore ka fa taelong ya Morena, a swela teng, e le ka ngwaga wa 40 morago ga khudugo ya Baiseraele kwa lefatsheng la Egepeto ka letsatsi la ntlha la kgwedi ya botlhano. 39Ya re Arone a swela kwa thabeng ya Hore a bo a le dinyaga di le 123.
40Metlheng eo kgosi ya Arate wa Mokanana yo o neng a agile mo nageng ya borwa ya lefatshe la Kanana, a utlwela go tla ga Baiseraele.
41Ba bothologa kwa thabeng ya Hore, ba thibelela kwa Salemona. 42Ba bothologa kwa Salemona, ba thibelela kwa Phunone. 43Ba bothologa kwa Phunone, ba thibelela kwa Obothe.
44Ba bothologa kwa Obothe, ba thibelela kwa Iye-Abarime fa molelwaneng wa Moabe.
45Ba bothologa kwa Iyime, ba thibelela kwa Dibone-Gate. 46Ba bothologa kwa Dibone-Gate, ba thibelela kwa Alemone-Dibelathaime. 47Ba bothologa kwa Alemone-Dibelathaime, ba thibelela kwa dithabeng tsa Abarime ntlheng ya botlhabatsatsi ya thaba ya Nebo.
48Ba bothologa kwa dithabeng tsa Abarime, ba thibelela mo mabaleng a Moabe gaufi le Joretane go lebagana le Jerigo.
Doit. 32:49
49Ba thibelela fa Joretane go tloga kwa Bethe-Ješimothe go fitlha kwa Abele-Sitime mo mabaleng a Moabe.
50Ya re ba le kwa mabaleng a Moabe gaufi le Joretane go lebagana le Jerigo, Morena a bua le Moše a re: 51“Bua le Baiseraele o ba ree o re: ‘E re lo sena go tshela Joretane le go tsena mo lefatsheng la Kanana, 52lo leleke baagi botlhe ba lefatshe fa pele ga lona, lo nyeletse majwe otlhe a a gwailweng ditshwantsho a bone, lo nyeletse medimo ya diseto yotlhe ya bone e e bopilweng, lo be lo senye dithota tsa tlhabelo tsotlhe tsa bone 53gore lo tle lo thope lefatshe, lo age mo go lone; ka gonne lefatshe le ke le lo neile gore e nne la lona. 54Lo abelwe lefatshe ka tengwa ka fa ditshikeng tsa lona; tse dikgolo lo di nee naga e kgolo, tse dinnye lo di nee naga e potlana. Kwa tengwa e welang motho gona, a gona e nne boswa jwa gagwe. Lo abelwe boswa ka fa ditsong tsa borraalona. 55Mme fa lo sa leleke baagi ba lefatshe fa pele ga lona, gona ba lo ba sadisang ba bone ba tla lo fetogela mitlwa mo matlhong le dipolela mo ditlhakoreng, e nna baba ba lona mo lefatsheng le lo tla bong lo agile mo go lone.
56Mme ke tla dirafaletsa lona tse ke neng ke ikaeletse go di dirafaletsa bone.’ ”


c: text/html

text:
Itse Nnete ka Modimo le Jesu
Le fa batho ba obamela medimo e le mentsi, go na le Modimo o le esi fela wa boammaruri. (Johane 17:3) Ke “Mogodimodimo,” Mmopi wa dilo tsotlhe le Monei botshelo. Ke ene fela o re tshwanetseng go mo obamela.—Daniele 7:18; Tshenolo 4:11.
Modimo ke Mang?
Leina la Modimo ke Mang? Modimo o ile a re:“Ke nna Jehofa. Ke lone leina la me.” (Isaia 42:8) Leina la Modimo le tlhaga makgetlho a ka nna 7000 mo Baebeleng. Le fa go ntse jalo, baranodi bangwe ba ile ba ntsha leina la Modimo ba bo ba tsenya sereto se se jaaka “Morena.” Modimo o batla gore re nne ditsala tsa gagwe, ka jalo, o re kgothaletsa gore re ‘bitse leina la gagwe.’—Pesalema 105:1.
Direto Tsa ga Jehofa. Baebele e bitsa Jehofa ka direto tse di jaaka “Modimo,” “Mothatayotlhe,” “Mmopi,” “Rara,” “Morena,” le “Molaodimogolo.” Go na le dithapelo tse dintsi tse di kwadilweng mo Baebeleng mme mo go tsone Modimo o bidiwa ka leina la gagwe e bong Jehofa le sereto se se mo tlotlomatsang.—Daniele 9:4.
Modimo o Ntse Jang? Modimo ke moya. (Johane 4:24) Baebele ya re “ga go na motho ope yo o kileng a bona Modimo.” (Johane 1:18) Baebele e tlhalosa gore Modimo o na le maikutlo. Batho ba ka kgona go mo utlwisa botlhoko kgotsa ba ka kgona go dira gore a itumele.—Diane 11:20; Pesalema 78:40, 41.
Dinonofo Tse di Molemo Tsa Modimo. Jehofa ga a tlhaole batho go ya ka setso sa bone kgotsa tsela e ba godisitsweng ka yone. (Ditiro 10:34, 35) Gape Jehofa ke Modimo “yo o kutlwelobotlhoko le yo o pelontle, yo o bonya go galefa le yo o nang le bopelonomi jo bogolo jwa lorato le boammaaruri.” (Ekesodo 34:6, 7) Mme gone, go na le dinonofo tsa Modimo tse nnê tse di kgatlhang thata.
Maatla. E re ka e le “Modimo Mothatayotlhe” ga a palelwe ke go dira dilo tse a di solofeditseng.—Genesise 17:1.
Botlhale. Modimo o botlhale go gaisa ope fela. Ke gone ka moo Baebele e reng o “botlhale a le nosi.”—Baroma 16:27.
Tshiamiso. Ka metlha Modimo o dira dilo tse di siameng. Ga a ke a dira diphoso e bile ga a “tshiamololo.”—Duteronome 32:4.
Lorato. Baebele ya re “Modimo ke lorato.” (1 Johane 4:8) Modimo ga a bontshe lorato fela, ene ka bo ene ke lorato. O bontsha lorato lwa gagwe mo dilong tsotlhe tse a di dirang mme seo se re tswela mosola.
Modimo o Kgona go Nna Tsala le Batho. Modimo ke Rraarona yo o lorato yo o kwa legodimong. (Mathaio 6:9) Fa re na le tumelo mo go ene re ka kgona go nna ditsala tsa gagwe. (Pesalema 25:14) Tota e bile, Modimo a re re atamalane le ne ka thapelo e bile a re re ‘latlhele tlhobaelo yotlhe ya rona mo go ene, ka gonne o a re kgathalela.’—1 Petere 5:7; Jakobe 4:8.
Modimo le Jesu ba Farologana ka Eng?
Jesu ga se Modimo. Go farologana le batho botlhe, Jesu ke ene fela a bopilweng ke Modimo ka tlhamalalo. Ke gone ka moo Baebele e mmitsang Morwa Modimo. (Johane 1:14) Fa Jehofa a se na go bopa Jesu, Jesu o ne a bontsha gore ke “modiri yo o setswerere” ka go dira tiro e Modimo a mo neileng yone ya go bopa batho le dilo tse dingwe tsotlhe.—Diane 8:30, 31; Bakolosa 1:15, 16.
Jesu Keresete ga ise a ko a re ke ene Modimo. Go na le moo, o ile a re: “Ke moemedi yo o tswang kwa . . . [Modimong], mme Ene yoo o nthomile.” (Johane 7:29) Fa a ne a bua le barutwa ba gagwe o ne a re Jehofa ke “Rre le Rraalona” le ‘Modimo wa me le Modimo wa lona.’ (Johane 20:17) Fa Jesu a sena go swa, Jehofa o ile a mo tsosa gore a ye go tshela kwa legodimong a bo a mo naya maatla a magolo a go laola dilo tse dingwe.—Mathaio 28:18; Ditiro 2:32, 33.
Jesu A ka Go Thusa Gore o Atamalane le Modimo
Jesu o ile a tla mo lefatsheng go tla go re ruta ka ga Rraagwe. Jehofa o ne a bua jaana ka Jesu: “Yono ke Morwaake, moratwa; mo reetseng.” (Mareko 9:7) Jesu o itse Modimo go feta mongwe le mongwe. O ne a re: “Ga go yo o itseng [Rara] fa e se Morwa, le ene yo Morwa a ratang go mo mo senolela.”—Luke 10:22.
Re kgona go bona dinonofo tsa Modimo sentle mo go Jesu. Jesu o ne a etsa dinonofo tsa ga Rraagwe thata jaana mo a neng a feleletsa a re: “Yo o mponeng o bone le Rara.” (Johane 14:9) Jesu o ile a gogela batho kwa go Jehofa ka go ba rata fela jaaka Rraagwe a ne a ba rata. O ile a re: “Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Gape o ile a re: ‘Baobamedi ba boammaaruri ba tla obamela Rara ka moya le boammaaruri, gonne, eleruri, Rara o batla ba ba ntseng jalo go mo obamela.’ (Johane 4:23) Akanya fela, Jehofa o batla gore batho ba ba tshwanang le wena ba mo itse e bile ba itse boamaaruri.

robotstxt: allowed

filter: keep


text:
Batlhophi ba kgaolo ya Tlokweng ba supile sentle gore lekwalo le le mo baebeleng le le reng ga gona moikepi ope yo o ka tsenang mo legodimong, bogolo go ka tsena kamela ka letshoba la nnale ke boammaruri.
Ba dira jaana ka Matlhatso ba thibela ntlhopheng wa Domkraga(BDP) Elijah Katse go fenya ditlhopho tsa poelelo tsa kgaolo e ya bone.
Ntlhopheng o wa Domi, ebong Katse o setse a na le dingwaga di le dintsi that a ntse a iteka go ka tsena ka kgoro ya palamente go emela Batlokwa teng, se mme go bonetse ka Matlhatso gore Batlokwa ba ikanne gore go na le gore go tsena Katse ka kgoro e, go ka mpa ga tsena Segokgo.
Mo dipineng tsa bone ka Labotlhano bosigo ka nako ya tebelelo ya bofelo, barati le balatedi ba sekhukhu(UDC), ba ne ba opela dipina ka mefuta ba tlhalosa gore fa Katse e ka tsena ka palamente, e tla a bo e se thomo ya dithakadu. Ba re ko palamenteng go bonala segokgo mo lekomeng le mo marulelong, mme mongwe le mongwe a itse se.
Ba ne ba re Katse a itlhoboge, a lebale gotlhelele ka go tsena mo palamenteng ka tlhopho ya bone, ba re fa e le sengwe ba ka mpa ba tsenya Segokgo, se sa tlhalosa sentle gore Batlokwa ba ila Katse le phathi ya Domi lebaibai.
Go supa ntwa ya bone kgatlhanong le Katse, barati le balatedi ba sekhukhu ba ne ba supa mefuta e e farologanyeng ya katse, le mekgwa e e bolawang ka yone, bogolo jang wa go e tsenya mo kgetseng pele o e photha ka molamu kgotsa thobane.
Bangwe banana ba bonala ba tshotse sefapano, mme se na le katse e bapotswe mo go sone, se ba re ke ka fa ba yang go bapola ntlhopheng Elijah Katse ka teng mo mabokosong a ditlhopho ka Matlhatso. Moono o le mongwe fela, e le wa gore Katse a seka a bo a atamela ka gope kgoro ya palamente, e go lebegang ene a e nyoretswe go feta metsi go le selemo.
Se se neng se lemosega kwa Tlokweng ke gore le ntswa ditlhopho tse di ne di thulantse bontlhopheng ba le bararo, Masego Segokgo, Katse le Sherley Segokgo, ntwakgolo e ne e le fa gare ga Segokgo wa UDC le Katse wa BDP. Ka gore fa ba sekhukhu ba ntse ba tlhobosetsa Katse kgoro ya palamente jaana, kwa Domi le gone ba ne ba ntse ba leka go ingapangapela ka go bolela gore Katse o lebile kwa palamenteng go emela Batlokwa.
Morago ga go fenngwa botlhoko ga ga Katse ke Segokgo, bangwe ba ne ba bolela fa nako e tsile ya gore mogolo Katse a latlhele toulo ka a setse a lekile makgetho a le mantsi a ntse a palelwa. Ba tswelela fela ba papamala gore bone e le Batlokwa ga ba kitla ba mo tlhopha, go sa kgathelesege gore o eme le mang, bogolo jang ka ebile a ema ka talama ya Domi e bone e le Batlokwa ba e ilang lebaibai.


text:
161Fa e le dikatso tse di ntshediwang baitshepi, le lona lo dire jaaka ke laetse diphuthego tsa kwa Galatia.
2 Bakor. 8:9
Bagal. 2:10
2A ka gale ka letsatsi la ntlha la tshipi16:2 Go tewa Sontaga. mongwe le mongwe wa lona a beele sengwe fa thoko, a kgobokanye ka fa a tlhogonolofaditsweng ka teng, e se ka ya re gongwe fa ke tla, ka fitlhela e le gona go phuthwang.
3Mme e tla re fa ke sena go goroga, bone ba lo ba tlhaotseng ke ba rome ka dikwalo go isa dikatso tsa lona kwa Jerusalema. 4Mme fa di lekanye go isiwa ke nna, ba tla tsamaya le nna.
5Ke tla tla koo go lona ke raletse Maketonia; gonne Maketonia ke tla mo ralala fela,
6mme mo go lona motlhamongwe ke tla diega, gongwe ke be ke feletse mariga teng, gore lo tle lo mphelegeletse kwa ke tla yang teng.
7Gonne ga ke rate go lo bona jaanong ka go feta fela; mme ke solofela gore ke tla tlhola le lona sebakanyana, fa Morena a ka letlelela jalo.
18:21
8Kwa Efeso gona ke tla nna teng go fitlha Pentekoste;
9gonne ke buletswe mojako o mogolo teng wa tiro e e nang le lesego, e bile baganetsi ba le bantsi ba teng.
Bakol. 4:3
Tshen. 3:8
10E re fa Timotheo a goroga, lo dire gore a nne mo go lona a se na poifo; gonne o dira tiro ya Morena fela jaaka nna.
Bafil. 2:20
11Jaanong a go se nne ope yo o mo nyatsang, mme mmulediseng ka kagiso gore a tle go nna; gonne nna le bakaulengwe re mo lebeletse.
1 Bakor. 15:6
12Fa e le Apolo, mokaulengwe, ene ke mo rapetse thata gore a ye koo go lona mmogo le bakaulengwe. Mme o ne a sa rate ka gope go ya koo jaanong; o tla tla ka sebaka se se mo lebanyeng.
13Itiseng lo tlhomame mo tumelong, itsholeng senna lo tie!
14A tsotlhe tsa lona di dirwe ka lorato!
15Bakaulengwe, ke a lo rapela – Lo itse ba ntlo ya ga Setefane gore ke bone badumedi ba ntlha ba Agaya, mme ba ineetse mo tirelong ya go direla baitshepi
Baroma 16:5
– 16ka re: Le lona lo ikokobeletse ba ba ntseng jalo le mongwe le mongwe yo o itapisang ka go dira le rona.
17Ke itumeletse go tla ga Setefane le Fortunato le Agaiko; gonne ba emetse lona ba lo seng teng. 18Gonne ba lapolositse mowa wa me le mewa ya lona. Tlotlang ba ba ntseng jalo!
19Diphuthego tsa Asia di a lo dumedisa. Akwila le Perisila ba lo dumedisa thata mo Moreneng, le phuthego e e mo ntlong ya bone.
Baroma 16:3,5
20Bakaulengwe botlhe ba a lo dumedisa. Dumedisanyang ka katlo e e boitshepo.
2 Bakor. 13:12
1 Pet. 5:14
21Nna Paulo ke lo kwalela tumediso ka letsogo la ka.
2 Bathes. 3:17
22Fa mongwe a sa rate Morena, a a hutsege! Marana tha!16:22 Ke go re: Morena wa rona, tlaa!
23A bopelotlhomogi jwa ga Jesu Keresete Morena bo nne le lona!
24Lorato lwa me lo mo go lona lotlhe ka Keresete Jesu. Amen.


text:
Sereto sa Matebele a Rakate
Matebele a Mantsho a ga Masodi a Mphela
A ga Selala le namane letlhakoleng
Di robaroba matlhakola
Di a robarobile fela di sa tla go a lala
Di tsoga di gopola letlhakola lengwe
Di tlhaolela nageng
Namane tse di dinaka di diobe
E re fa a re “gou”
Di bo di re “goo’ Kgodumo!
O e tshabele Mogotlhong
More wa nare ga o lebalelwe
Mmitlwa ga o tshwane le lenaka
O tla tlhomolwa
Mogatsa mmolaya nare o ja a batla seantlo e sale gale
Kgodumo e maboo mabe
Go boa e a gabalala
Barwa pataolo tsa mere
Barwa motlhana o tlhokile motsei
O jelwe ke magakabe le manong
Barwa kgodumo ya leselesele!


text: 25 Fa Baiseraele ba ne ba nna kwa Shitime,+ batho ba ne ba simolola go dira boitsholo jo bo sa siamang jwa tlhakanelodikobo le bomorwadia Moabe.+2 Basadi bano ba ne ba laletsa batho kwa ditlhabelong tsa medimo ya bone,+ mme batho ba ne ba simolola go ja le go ikobela medimo ya bone.+3 Ka jalo, Baiseraele ba ne ba kopanela mo kobamelong ya ga* Baale wa Peore,+ mme Jehofa o ne a galefela Baiseraele fela thata.4 Jehofa o ne a raya Moshe a re: “Tsaya baeteledipele* botlhe ba batho bano ba ba leofileng mme o ba kaletse fa pele ga ga Jehofa letsatsi le penne,* gore bogale jo bo tukang jwa ga Jehofa bo tswe mo Iseraele.”5 Foo Moshe o ne a raya baatlhodi ba Iseraele+ a re: “A mongwe le mongwe wa lona a bolaye banna ba gagwe ba ba neng ba kopanela mo kobamelong ya ga* Baale wa Peore.”+6 Mme ka yone nako eo, Moiseraele mongwe o ne a tlisa mosadi wa Momidiana+ gaufi le bomorwarraagwe fa pele ga matlho a ga Moshe le phuthego yotlhe ya Baiseraele, fa ba ne ba ntse ba lela kwa kgorong ya tente ya bokopanelo.7 E rile Finease+ morwa Eliasare morwa moperesiti Arone a bona seno, o ne a tswa mo phuthegong ka bonako a bo a tsaya lerumo.*8 Go tswa foo, o ne a sala monna wa Moiseraele morago a tsena mo tenteng a bo a ba tlhaba boobabedi, monna wa Moiseraele le mosadi yoo mo dirweng tsa gagwe tsa tsalo. Mme petso eo e ne ya emisiwa mo Baiseraeleng.+9 Ba ba neng ba swa ka ntlha ya petso ba ne ba le 24 000.+10 Morago ga moo, Jehofa o ne a raya Moshe a re:11 “Finease+ morwa Eliasare morwa moperesiti Arone o tlositse tšhakgalo ya me mo bathong ba Iseraele ka gonne ga a ka a ba letlelela gore ba obamele Modimo ope kwantle ga me.+ Ka jalo, ga ke a fedisa Baiseraele le fa gone ke batla gore batho ba nkobamele ke le esi.+12 Ka ntlha ya seno, o mo reye o re, ‘Ke mo naya kgolagano ya me ya kagiso.13 Mme e tla nna kgolagano ya boperesiti jo bo tla nnelang ruri mo go ene le mo baneng ba gagwe ba ba tla tlang morago ga gagwe,+ ka gonne ga a ka a ba letlelela gore ba obamele Modimo+ ope kwantle ga me. Se a se dirileng se ne sa dira gore Baiseraele ba itshwarelwe maleo.’”14 Mme leina la monna wa Moiseraele yo o neng a bolawa mmogo le mosadi wa Momidiana e ne e le Simeri morwa Salu, kgosana ya Basimeone ya kgotla ya bone.15 Leina la mosadi wa Momidiana yo o neng a bolawa e ne e le Kosebi morwadia Sure;+ Sure e ne e le moeteledipele wa malapa a kgotla ya bone kwa Midiana.+16 Moragonyana Jehofa o ne a raya Moshe a re:17 “Lo tshwenye Bamidiana lo bo lo ba kgemethe,+18 ka gonne ba ntse ba lo tshwenya ka go dirisana le lona ka boferefere mo tiragalong e e amanang le Peore+ le mo tiragalong e e amanang le Kosebi morwadia kgosana ya Midiana, kgaitsadiabone yo o neng a bolawa+ mo letsatsing la petso e e neng ya tla ka ntlha ya tiragalo e e amanang le Peore.”+


text:
41Jaanong a boa a simolola gape go ruta fa letsheng. A phuthegelwa ke batho ba bantsi, mo o bileng a palama mokoro, a nna teng a le mo letsheng, batho botlhe ba le mo lefatsheng fa letsheng. 2A ba ruta dilo tse dintsi ka ditshwantsho. Ya re a ruta, a ba raya a re:
3“Reetsang! Mojwadi o ne a ya go jwala. 4Ya re a ntse a jwala, ditlhaka dingwe tsa wela mo tseleng; dinonyane tsa tla, tsa di ja. 5Tse dingwe tsa wela mo majweng, fa go se nang mmu o montsi teng; tsa akofa tsa tlhaba, ka di tlhoka mmu o o boteng. 6Mme ya re letsatsi le sena go tlhaba, tsa swaba; mme ya re ka di se na medi, tsa omelela. 7Tse dingwe tsa wela mo mitlweng; mme mitlwa ya gola, ya di hupetsa, tsa se ka tsa ungwa. 8Tse dingwe tsa wela mo mmung o o molemo, tsa ungwa di sena go tlhoga le go gola; tsa tsala, tse dingwe ga 30, tse dingwe ga 60, tse dingwe ga 100.”
9A ba a re: “Yo o nang le ditsebe go utlwa, a a utlwe!”
10E rile a le esi, ba ba fa go ene, ba na le ba ba 12, ba mmotsa ka ga setshwantsho se. 11A ba raya a re: “Lona lo neilwe bosaitsiweng jwa puso ya Modimo; mme ba ba kwa ntle bone, tsotlhe di ba dirafalela ka ditshwantsho,
12gore
“ ‘go bona ba bone,
mme ba se ka ba lemoga,
le go utlwa ba utlwe,
mme ba se ka ba tlhaloganya,
e se re gongwe ba sokologa,
ba itshwarelwa dibe.’ ”
13A ba a ba raya a re: “A ga lo tlhaloganye setshwantsho se? Mme ditshwantsho tsotlhe lo tla di lemoga jang? 14Mojwadi o jwala Lefoko. 15Ba ba tshwanang le tsela, kwa Lefoko le jwalwang teng, ke ba: E a re ba utlwa, Satane a akofe a tle, a tlose Lefoko le le jwetsweng go bone. 16Le gona jalo ba go jwalwang mo majweng ke ba e a reng ba utlwile Lefoko, ba akofe ba le tshole ka boitumelo; 17mme ga ba na medi mo go bone, ke ba ba se nang tlhomamo, mme e re fa go tsoga pitlagano gongwe pogiso morago ka ntlha ya Lefoko, ba akofe ba kgopisege. 18Ba bangwe ke ba go jwalwang mo mitlweng; ke ba ba utlwileng Lefoko. 19Mme matshwenyego a metlha eno le tsietso ya lehumo le dikeletso tsa dilo tse dingwe di tsene, di hupetse Lefoko, mme le tlhoke leungo.
20Ba go jwetsweng mo mmung o o molemo ke ba ba utlwang Lefoko, ba le tshole, ba ungwe, bangwe ga 30, ba bangwe ga 60, ba bangwe ga 100.”
21A ba raya a re: “A lobone lo a tle lo tshujwe gore lo bewe ka fa tlase ga kgamelo, gongwe ka fa tlase ga bolao? A ga ke re, lo bewa mo setlhomong?
22Gonne ga go na sepe se se fitlhegileng se se sa tshwanelang go bonala; le gona ga go a dirafala sepe se subegile se se sa tshwanelang go senoga.
Luka 12:2
23Fa mongwe a na le ditsebe go utlwa, a a utlwe!”
24A ba a ba raya a re: “Tlhokomelang se lo se utlwang! Selekanyo se lo lekanyang ka sona, lo tla lekanyediwa ka sona, lo be lo okelediwa lona ba lo utlwang.
25Gonne yo o tshotseng sengwe o tla okelediwa; mme yo o se nang sepe, le se o nang naso o tla se amogwa.”
26A bua a re: “Puso ya Modimo e ntse jaana, jaaka fa motho a jwala peo mo tshimong. 27Mme a robale, a tsoge, bosigo le motshegare, peo e mele, e gole, ene a sa itse gore jang.
28Lefatshe le ikungwisa ka losi, pele go tswe mogwang, morago seako, morago mabele a a tletseng mo seakong. 29Mme e re fa mabele a budule, a akofe a tsenye thipa, ka gonne thobo e fitlhile.”
30A boa a re: “Re ka tshwantsha puso ya Modimo jang? Gongwe re ka e bapisa ka setshwantsho sefe? 31E tshwana le tlhaka ya peo ya mmasetete, e e a reng e jwalwa mo mmung, e be e le potlana mo dipeong tsotlhe tse di mo lefatsheng. 32Mme fa e jwetswe, e mele, e nne kgolo go feta merogo yotlhe, e ntshe dikala tse dikgolo, mo dinonyane tsa leapi di bileng di ka aga dintlhaga mo go tsona mo moriting.”
33A ba bolelela Lefoko ka ditshwantsho tse dintsi tse di ntseng jalo ka fa ba nonofileng go utlwa ka teng. 34A se ka a bua nabo kwa ntle ga setshwantsho, mme e ne ya re fa ba le bosi, a phuthololele barutwa ba gagwe tsotlhe.
35Ya re ka letsatsi leo, go le maitsiboa, a ba raya a re: “A re tsheleleng kwa moseja.” 36Ba phatlalatsa batho, ba tsamaya nae fela a ntse a le mo mokorong. Mme mekoro e mengwe ya mo pata. 37Jaanong ga tsoga matsubutsubu a magolo a phefo, makhubu a metsi a tlolela mo mokorong, mokoro wa ba wa batla go tlala, 38ene a bo a le kwa morago mo mokorong, a robetse mo mosamong. Ba mo tsosa, ba mo raya ba re: “Moruti, a ga o re sepe, fa re nyelela?”
39A tsoga, a kgalemela phefo, a raya letsha a re: “Kgaotsa o didimale!” Phefo ya khutla, ga ba ga nna tidimalo e kgolo. 40A ba raya a re: “Ke eng, fa lo le boi jaana? Ke go reng, fa lo se na tumelo?”
41Bone ba boifa ka poifo e kgolo, ba raana ba re: “Kana yo ke mang, fa phefo le letsha le tsona di mo utlwa?”


text:
21Mme ke ne ke ikaeletse mo pelong gore ga nke ke tla koo go lona gape ka khutsafalo.
2 Bakor. 12:21
2Gonne fa nna ke lo hutsafatsa, ke mang yo o ka nthabisang, fa e se ene yo o hutsafaditsweng ke nna? 3Kana ke lo kwaletse jalo gore fa ke tla, ke se ka ka hutsafadiwa ke bone ba ke tshwanetseng go ba thabela; gonne ke lo ikanya lotlhe gore boitumelo jwa me ke jwa lona lotlhe. 4Gonne ke lo kwaletse ka dikeledi tse dintsi, ke le mo pitlaganong e kgolo le mo tlalelong ya pelo, e se gore lo tle lo hutsafadiwe, mme e le gore lo lemoge lorato lo ke lo ratang gagolo bogolo ka lone.
5Mme fa mongwe a tsositse bohutsana, ga a hutsafatsa nna fela, o hutsafaditse lona, le fa e se lotlhe, gore ke se oketse. 6Mo go yo o ntseng jalo, petso e e tswang mo bontsing e lekanye, 7mo jaanong lo tshwanetseng go itshwarela yoo le go mo gomotsa bogolo, e se re gongwe a mediwe ke bohutsana jo bogolo thata. 8Ke ka moo ke lo kaelang gore lo mo direle ka lorato; 9gonne ke kwadisitswe ke gona gore ke tle ke lemoge boitshupo jwa lona gore a lo na le kutlo mo go tsotlhe.
10Mme yo lo mo itshwarelang sengwe, le nna ke a mo itshwarela; gonne le nna, fa ke ne ke na le sengwe go se itshwarela, ke se itshwaretse ka ntlha ya lona fa pele ga sefatlhego sa ga Keresete,
11gore re se tsiediwe ke Satane; gonne maano a gagwe ga a re fitlhegela.
12E rile ke sena go fitlha kwa Teroase go rera Efangele ya ga Keresete mme ke buletswe mojako teng mo Moreneng,
1 Bakor. 16:9
13ka tlhoka boikhutso mo moweng wa me, ka ke sa fitlhela Tito mokaulengwe teng; mme ya re ke sena go laelana nabo, ka ya kwa Maketonia.
14A Modimo o lebogwe o o re nayang phenyo mo go Keresete ka gale, o o utlwatsang lonko lwa go mo itse ka rona mo mafelong otlhe; 15gonne re lonko lo lo monate lwa ga Keresete fa pele ga Modimo, mo go bone ba ba phologang le mo go ba ba latlhegang:
16mo go bangwe ke lonko lwa loso go isa losong, mme mo go ba bangwe ke lonko lwa botshelo go isa botshelong. Mme kana ke mang yo o nonofetseng dilo tse?
2 Bakor. 3:5,6
17Gonne ga re etse ba bantsi ba ba bapalang ka Lefoko la Modimo, mme re bua fa pele ga Modimo mo go Keresete ka bopelophepa, jaaka go tswa mo Modimong.


text:
81Fano go bolelwa ditlhogo tsa dikgoro tsa bone ba ba ileng le nna, ba tloga kwa Babele pusong ya ga Arethašasetha kgosi le ditshika tsa bone:
2Oora Phinehase ke Geresone, oora Ithamare ke Daniele, oora Dafita ke Hatuse, 3morwa Seganya; oora Pharoše ke Sagaria, mme go kwadilwe nae banna ba le 150 mo lokwalong lwa losika.
4Oora Phahathe-Moabe ke Elihoenai morwa Seragia a na le banna la le 200.
5Oora Sathu ke Seganya, morwa Jahasiele, a na le banna ba le 300.
6Oora Adine ke Ebete, morwa Jonathane, a na le banna ba le 50. 7Oora Elame ke Jesaya, morwa Athalea, a na le banna ba le 70. 8Oora Sefatya ke Sebatya, morwa Migaele, a na le banna ba le 80. 9Oora Joabe ke Obatya, morwa Jehiele, a na le banna ba le 218. 10Oora Bani ke Selomithe, morwa Josifia, a na le banna ba le 160.
11Oora Bebai ke Sagaria, morwa Bebai, a na le banna ba le 28. 12Oora Asekate ke Johanane, morwa Hakatane, a na le banna ba le 110. 13Ba bofelo ba ga gabo Atonikame ba maina a bone e leng Elifelete le Jehiele le Semaya ba na le banna ba le 60. 14Boora Bigwai ke Uthai le Sabute ba na le banna ba le 70.
15Ka ba phuthela kwa nokeng e e elelang kwa Ahawa, ra thibelela teng malatsi a le mararo. Mme ya re ke ela morafe le baperesiti tlhoko, ka fitlhela go se na ope wa Balefi teng. 16Ka ba ka roma Eliesere le Ariele le Semaya le Elenathane le Jaribe le Elenathane le Nathane le Sagaria le Mesulame, ditlhogo; le Joyaribe le Elenathane, baruti. 17Ka ba laela go ya kwa go Ito, tlhogo felong ga Kasifia, ka tsenya mafoko mo melomong ya bone gore ba a bue le Ito le ba ga gabo, batlhanka ba Tempele felong ga Kasifia gore ba re tlisetse badiredi ba Ntlo ya Modimo wa rona.
18Mme ka letsogo le le molemo la Modimo wa rona le ne le re okame, ba re tlisetsa banna ba ba tlhalefileng boora Magedi morwa Lefi morwa Iseraele e bong Serebja le bomorwawe le bomorwa-rraagwe ba le 18 mmogo;
19le Hasabja o na le Jesaya boora Merari le bomorwa-borraabo le bomorwaa-bone ba le 20 mmogo; 20le ba le 220 ba batlhanka ba Tempele ba ba neng ba beilwe ke Dafita le dikgosana gore ba direle Balefi; bone botlhe ba ne ba boletswe ka maina.
Esera 2:43
21Ka ba ka tlhaba mokgosi wa go itima dijo fa nokeng ya Ahawa gore re ikokobetse fa pele ga Modimo wa rona le go kopa leeto le le tlhogonolo la rona le la ba malapa a rona le la di-tsa-rona tsotlhe. 22Gonne ke ne ke tlhajwa ke ditlhong go ka kopa mophato wa batlhabani le bapalami ba dipitse mo kgosing gore ba re thuse ka go tlhabana le mmaba mo tseleng, ka re ne re reile kgosi ra re: “Letsogo la Modimo wa rona le okametse botlhe ba ba o batlang go ba direla molemo, mme thata ya ona le bogale jwa ona di wela botlhe ba ba o tlogelang.”
23Ra itima dijo jalo, ra kopa tseo mo Modimong wa rona, mme wa re utlwa.
24Ka ba ka tlhaola banna ba le 12 mo ditlhogong tsa baperesiti, e bong Serebja le Hasabja ba ne le ba le some ba bomorwa-borraabo; 25ka ba lekanyetsa selefera le gouta le dilwana, e le tse di ntsheditsweng Ntlo ya Modimo wa rona, di ntshitswe ke kgosi le banna ba lekgotla la yona le dikgosana tsa yona le Baiseraele botlhe ba ba leng teng. 26Ka ba ka lekanyetsa mo diatleng tsa bone ditalente di le 650 tsa selefera le dilwana tsa selefera tsa ditalente di le 100 le ditalente di le 100 tsa gouta 27le dinwelo tsa gouta di le 20 tsa tlhwatlhwa ya diranta di le 2 000 le dilwana di le pedi tsa kgotlho tse di pila tsa bosetlha jwa gouta tse di tlhokegang jaaka gouta. 28Ka ba raya ka re: “Lona lo itshepetse Morena le dilwana di boitshepo le selefera le gouta ke tse di ntsheditsweng Morena, Modimo wa borraeno, ka boitumelelo. 29Di tlhokomeleng, lo di dise go ya go fitlhelela lo di lekanyetsa ba bagolo ba baperesiti le Balefi le dikgosana tsa dikgoro tsa Baiseraele kwa Jerusalema mo matlwaneng a polokelo a Ntlo ya Morena.” 30Ke fa baperesiti le Balefi ba amogela selefera le gouta le dilwana tse di lekantsweng go di isa kwa Jerusalema kwa Ntlong ya Modimo wa rona.
31Jaanong ra tloga kwa nokeng ya Ahawa ka letsatsi la 12 la kgwedi ya ntlha go ya kwa Jerusalema; mme letsogo la Modimo wa rona le ne le re okame, wa re namolela mo diatleng tsa mmaba le tsa molaledi mo tseleng. 32Ra ba ra fitlha kwa Jerusalema, ra nna teng malatsi a le mararo. 33Mme ka letsatsi la bone ra lekanyetsa selefera le gouta le dilwana kwa Ntlong ya Modimo wa rona, ra di neela Meremothe morwa Uria, a na le Eleasare morwa Phinehase, ba e leng baperesiti, ba na le Josabate morwa Jesua le Noatya morwa Binui, Balefi; 34e le ka fa palong le ka fa boketeng jwa sengwe le sengwe; ga kwalwa bokete bongwe le bongwe. Ka sebaka seo 35batshwarwi ba ba neng ba boile kwa botshwarong ba tlisetsa Modimo wa Iseraele ditlhabelo tsa phiso, e bong dipoo di le 12 ka ntlha ya Baiseraele botlhe le diphelehu di le 96 le dikwana di le 77 le diphoko tsa ditlhabelo tsa maleo di le 12 – tsotlhe e le ditlhabelo tsa phiso tsa Morena. 36Mme ditaelo tsele tsa lokwalo lwa kgosi ba di neela babusi ba bagolo ba kgosi le balaodi ba ba neng ba le ntlheng ya bophirimatsatsi ya noka ya Ferathe, mme bone ba thusa morafe le Ntlo ya Modimo.


text:
Karolo ya Bobedi ya Ditshwantsho Tsa Lekala la Boritane (September 2015 Go ya Go August 2016)
Ofisi ya Basupi ba ga Jehofa ya Boritane e e kwa Mill Hill kwa London e fudugela kwa lefelong le le dikilometara di ka nna 70 go ela kwa botlhaba jwa toropo ya Chelmsford kwa Essex. Ditshwantsho tse di latelang di bontsha tiro e e setseng e dirilwe go tloga ka September 2015 go fitlha ka August 2016.
October 29, 2015—Lefelo la go baya dilo tsa go aga
Badiri ba tshela konkereite mo pele ga karatšhe e e tlileng go dirisediwa go baakanya metšhine e e dirisiwang mo porojekeng eno.
December 9, 2015—Lefelo la go baya dilo tsa go aga
Badiri ba tsenya marulelo mo kagong e e tlileng go dirisediwa go nna diofisi le lefelo la go jela ka nako ya porojeke.
January 18, 2016—Lefelo la go baya dilo tsa go aga
Modiri o dirisa motšhine go ntsha ditlhare mo go tlileng go agiwa teng lefelo le batho le dikoloi di tla tsenang ka lone. Motšhine ono o sega setlhare le kutu ya sone go tswa foo o bo o se tsholetsa o se isa kwa ditlhare tse dingwe di bewang gone. Badiri ba tlile go lema ditlhare tse dingwe pele porojeke eno e fela.
March 31, 2016—Fa lekala le tlileng go agiwa gone
Badiri ba ntsha dilo tse di sa tlhokegeng mo mmung o ba tlileng go o dirisa mo porojekeng ya go aga.
April 14, 2016—Fa lekala le tlileng go agiwa gone
Badiri ba ipaakanyetsa go tsholetsa dikhonteina tse dikgolo ka motšhine. Dikhonteina tseno di tlile go dirisediwa go nna diofisi le mafelo a go tsenya dilo tsa go aga.
May 5, 2016—Fa lekala le tlileng go agiwa gone
Badiri ba ntsha matlakala ba bo ba tlhopha dilo tse di ka dirisiwang gape. Boikaelelo jwa komiti e e okametseng porojeke eno ke go tlhomamisa gore ga go nne le dilo tse dintsi tse di latlhiwang. Fa kago ya ntlha e ne e thubiwa, ba ile ba tsaya ditena, konkereite le dikota tse di sa ntseng di siametse go ka dirisiwa gape mme ba tlile go di dirisa golo gongwe mo porojekeng eno.
May 23, 2016—Lefelo la go baya dilo tsa go aga
Modiri o tswala khuti e e epilweng fa go ne go tsenngwa diphaepe tse di tsenang mo dikagong tse badiri ba tlileng go di dirisa ka nakwana fa ba ntse ba aga.
May 26, 2016—Fa lekala le tlileng go agiwa gone
Rakonteraka o tlhatlhoba mmu go bona gore a o ka dirisiwa go aga tsela.
May 31, 2016—Tsela e lekala le tlileng go lebega ka yone fa go feditswe
Ka May 31, 2016, Setlhopha se se Laolang sa Basupi ba ga Jehofa se ile sa dumela gore polane eno e dirisiwe. Polane eo e ile ya amogelwa le ke mmasepala wa toropo mme seo se raya gore badiri ba ka simolola go aga.
June 16, 2016—Fa lekala le tlileng go agiwa gone
Badiri ba ntsha dilo tse di sa tlhokegeng mo mmung o ba o tsereng mo setsheng gore ba boe ba o dirise gape. Seno se thusa go fokotsa ditshenyegelo tsa go ntsha mmu go bo go rekwa o mongwe gape.
June 20, 2016—Fa lekala le tlileng go agiwa gone
Badiri ba baakanya lefelo le batho le dikoloi di tlileng go tsena mo go lone. Ba tsweletse ka tiro le fa gone dipula di dirile gore go nne seretse.
July 18, 2016—Lefelo la go baya dilo tsa go aga
Ba tshela metsi mo ditseleng go fokotsa lorole. Ba dira seno go boloka lefelo le ba berekelang mo go lone le le phepa ka gonne seo se tsamaisana le melao ya go aga ya masepala. Basupi ba ga Jehofa ba dira dilo go dumalana le melaometheo ya Baebele e e ba kgothaletsang gore ba tlhokomele tikologo le go akanyetsa baagelani ba bone.
July 18, 2016—Lefelo la go baya dilo tsa go aga
Kgaitsadi o sega ditshipi tse di tlileng go dirisiwa fa go tsenngwa diphaepe tsa go fetlha mowa.
July 22, 2016—Fa lekala le tlileng go agiwa gone
Badiri ba ntsha mmu mo matlakaleng. Mmu oo o pegwa mo loring. Motšhine o mogolo o tsenya mmu o o tlhakaneng le matlakala mo motšhineng o monnye mme one o kgaoganya mmu mo matlakaleng.
July 22, 2016—Fa lekala le tlileng go agiwa gone
Ba ntsha mmu o montsi mo setsheng gore se lekane le gore ba kgone go dira dilo go tsamaisana le polane le melao ya go aga.
August 18, 2016—Fa lekala le tlileng go agiwa gone
Setsha se setse se siame gore badiri ba ka simolola go aga. Fa o leba go ela ka fa molemeng kwa pelepele, o tla bona dikago tse di setseng di feditswe. Go nna badiri ba le 118 mo go tsone.


text:
21Naomi o ne a na le tsala ya monna wa gagwe, e le monna wa senatla yo o humileng wa losika lwa ga Elimelege; leina la gagwe e ne e le Boase. 2Tsatsi le lengwe Ruthe wa Moabe a kopa Naomi a re: “Nte ke ye go ronopa diako kwa masimo, ke latele yo ke bonang bopelotlhomogi mo matlhong a gagwe.” A mo araba a re: “Yaa, morwadiaka!”
3A ya a fitlha a sela mo tshimong, a setse basegi morago; mme a dirafalelwa ke letlhogonolo ka go tsena mo tshimong ya ga Boase yo e leng losika le Elimelege.
4E rile go ise go ye kgakala, Boase a ba a goroga, a tswa kwa Betleheme, a dumedisa basegi a re: “A Morena a nne le lona!” Ba mo araba ba re: “A Morena a go tshegofatse!”
5Mme Boase a botsa motlhanka wa gagwe, e bong mookamedi wa basegi, a re: “Mosetsana yole ke wa ga mang?”
6Mookamedi wa basegi a mo araba a re: “Ke ene mosetsana wa Moabe yo o tsileng le Naomi kwa nageng ya Moabe. 7O kopile a re: ‘Ka thapelo, nte ke ronope, ke sele diako mo gare ga dingata, ke sale basegi morago.’ Fa e sa le a tla, o ntse a tshwere go tloga mo mosong go fitlha jaanong. Ga a nne fa fatshe mo tshimong.”
8Ke fa Boase a raya Ruthe a re: “Reetsa fa, morwadiaka! O se ka wa ya go sela kwa tshimong e sele; le gona o se ka wa tloga fa, mme o nne le basetsana ba me fano. 9Lebisa matlho a gago mo tshimong e ba e robang, o ba sale morago. Ke laetse batlhanka gore ba se ka ba go tshwenya. Fa o nyorilwe ya kwa dinkgong, o nwe metsi a a gilweng ke batlhanka.”
10Ke fa Ruthe a wela fa fatshe ka sefatlhego, a ikoba, a mo raya a re: “Ke ka ntlha ya eng, fa ke bonye bopelotlhomogi mo matlhong a gago, wa ntlhokomela ka tsalano ke le moeng?”
11Boase a araba, a mo raya a re: “Kana ke boleletswe tsotlhe sentle tse o di diretseng matsalaago, monna wa gago a sena go swa, wa tlogela rraago le mmaago le lefatshe la ga eno, wa tla kwa morafeng o ò neng o sa o itse pele.
12A Morena, a go duelele tiro ya gago; tuelo e e tletseng o e fiwe ke Morena, Modimo wa Iseraele, yo ò tlileng go batla botshabelo fa tlase ga diphuka tsa gagwe.”
13Ruthe a re: “A ke nne ke bone bopelotlhomogi mo matlhong a gago, morena wa me! Gonne o nkgomoditse, wa bua le lelata la gago ka bopelontle, le fa ke sa tshwane le ope wa malata a gago.”
14Ka nako ya go ja Boase a mo raya a re: “Atamela kwano o itseele dijo o je, o ine thathana ya gago mo motatsweng.” A tla a nna fa thoko ga basegi mme Boase a mo abela dipabe. A ja, a kgora, a ba a sadisa. 15Ya re a nanoga go sela, Boase a laela batlhanka ba gagwe a re: “A a sele le mo gare ga dingata! Se mo tlhabiseng ditlhong! 16Le gona lo nne lo mo somolele diako mo dingateng, lo di tlogele gore a di sele, mme lo se ka lwa mo omanya.”
17A sela jalo mo tshimong go ya mantsiboeng, a photha tse a di sedileng. Ya nna makapa a le mabedi a garase. 18A e rwala, a ya kwa motseng, a bontsha matsalaagwe tse a di sedileng. A ba a ntsha dijo tse a di sadisitseng a sena go ja, a di mo naya. 19Ke fa matsalaagwe a mmotsa a re: “O tlhotse o sedile kae kajeno, o tswa go dira kwa kae? A go tshegofadiwe yo o go tlhokometseng ka tsalano!” Mme a bolelela matsalaagwe gore o ne a tlhotse a dira le mang a re: “Leina la monna yo ke tlhotseng ke dira fa go ene kajeno ke Boase.”
20Mme Naomi a raya ngwetsi wa gagwe a re: “A a tshegofadiwe ke Morena yo o se kang a tlhokisa baphedi le baswi lorato lwa gagwe!” Naomi a ba a mo raya a re: “Monna yoo ke wa ga etsho; ke mongwe wa bagolodi ba rona.”
21Ruthe wa Moabe a re: “O bile a nthaya a re: ‘O nne le malata a me go fitlhelela ba fetse thobo yotlhe ya me.’ ”
22Ke fa Naomi a araba Ruthe ngwetsi wa gagwe a re: “Go molemo, morwadiaka, fa o ya le basetsana ba gagwe; foo ga o ne o tshwenyega mo masimong a sele.” 23A nna jalo le basetsana ba ga Boase, a ntse a sela go ya bokhutlong jwa thobo ya garase le jwa thobo ya mabele a korong. O ne a ntse a nna le matsalaagwe.


text:
BATHO LE DINAGA
Go Etela Cameroon
GO KA direga gore Ba-Baka—ba gape ba itseweng e le Ba-Pygmy—e ne e le bone batho ba ntlha go nna kwa Cameroon. Go tswa foo ka dingwaga tsa bo1500, Bapotokisi ba ne ba goroga. Makgolo a le mmalwa a dingwaga moragonyana, Ba-Fulani—setšhaba sa Baiselamo—ba ne ba thopa bokone jwa Cameroon. Gompieno diperesente di le 40 tsa baagi ba Cameroon ba ipitsa Bakeresete, diperesente di le 20 ke Bamoseleme mme diperesente tse dingwe tse di setseng tse 40 ke ba madumedi a setso sa Seafrika.
Batho ba ba nnang kwa metseselegaeng ya kwa Cameroon ke bone ba ratang go amogela baeng thata. Fa baeng ba goroga ba a dumedisiwa le go amogelwa mo gae ba bo ba newa metsi le dijo. Go gana fa mong wa ntlo a go bontsha kamogelo ka tsela eno go tsewa e le tlontlololo, fa go di amogela e le go bontsha kanaanelo.
Motlotlo o simololwa ka go dumedisa ba lelapa le go ba botsa matsogo. Tota e bile go tlwaelegile go botsa gore diruiwa di ntse di ya jang! Joseph yo o tlholegang kwa Cameroon a re: “Fa moeng a tsamaya ga go a lekana go mo raya o re, ‘Tsamaya sentle.’ Gantsi motho yo o amogetseng moeng o tla mmuledisa sekgalanyana a ntse a tlotla le ene. Go tswa foo, moragonyana o tla mo laela a bo a boela gae. Fa moeng a sa tshwarwe ka tsela eno a ka ikutlwa a sa amogelwa.”
Ka dinako tse dingwe setlhopha sa ditsala se jela mmogo mo sejaneng se le sengwe—fa gongwe ba ja ka diatla. Kwa Cameroon, mokgwa ono ke letshwao le legolo la kutlwano. Tota e bile mo maemong mangwe go ile ga dirisiwa mokgwa ono go kopanya batho ba botsala jwa bone bo fedileng ka ntlha ya mabaka mangwe. Ka jalo, go ja mmogo ke tsela nngwe ya go re, “Jaanong re a utlwana.”


text:
4 Jaanong Jehofa o ne a bua le Moshe le Arone a re:2 “Go tsewe palo ya bomorwa Kohathe+ go tswa mo go bomorwa Lefi, go ya ka malapa a bone le go ya ka dikgotla tsa bone,3 botlhe ba dingwaga tsa bone di simololang ka 30+ go ya go 50,+ ba ba mo setlhopheng se se abetsweng go direla mo tenteng ya bokopanelo.+4 “Eno ke tirelo ya bomorwa Kohathe mo tenteng ya bokopanelo.+ Ke selo se se boitshepotshepo:5 Fa Baiseraele ba tswa mo lefelong le lengwe ba ya kwa go le lengwe, Arone le bomorwawe ba tla tsena ba bo ba folosa sesiro sa go kgaoganya+ mme ba tla khurumetsa letlole+ la kgolagano ka sone.6 Ba beye sekhurumetso sa matlalo a a borethe* mo godimo ga lone ba bo ba apesa letsela le le botala jwa loapi mo godimo ga lone ba bo ba tsenya dikota+ tse letlole le tsholediwang ka tsone.7 “Gape ba ale letsela le le botala jwa loapi mo godimo ga tafole ya senkgwe se se bewang fa pele ga Modimo+ mme ba tla baya dijana, dikopi, dikotlele tse dinnye le dinkgo tsa setlhabelo sa senô+ mo godimo ga yone; senkgwe se se ntshiwang ka metlha+ se tswelele se le mo godimo ga yone.8 Ba apese letsela le lehibidu mo godimo ga tsone ba bo ba e khurumetsa ka sekhurumetso sa matlalo a a borethe mme ba tsenye dikota+ tse tafole e tsholediwang ka tsone.9 Go tswa foo, ba tseye letsela le le botala jwa loapi ba bo ba khurumetsa setlhomo sa dipone+ tsa go bonesa mmogo le dipone+ tsa sone, ditimalobone* tsa sone, ditsholamolelo+ tsa sone le dilwana tsotlhe tsa sone tsa leokwane tse di dirisediwang go se tlhokomela.10 Ba se phuthele le dilwana tsotlhe tsa sone mo sekhurumetsong sa matlalo a a borethe ba bo ba se baya mo godimo ga foreimi e go rwalwang dilwana ka yone.11 Mme ba apese letsela le le botala jwa loapi mo godimo ga sebeso sa gauta,+ ba se khurumetsa ka sekhurumetso sa matlalo a a borethe ba bo ba tsenya dikota+ tse se tsholediwang ka tsone.12 Go tswa foo, ba tseye dilwana+ tsotlhe tsa go direla tse ba direlang ka tsone ka metlha mo lefelong le le boitshepo ba bo ba di tsenya mo letseleng le le botala jwa loapi ba bo ba di khurumetsa ka sekhurumetso sa matlalo a a borethe ba bo ba di baya mo godimo ga foreimi e go rwalwang dilwana ka yone.13 “Ba tlose melora* mo sebesong+ mme ba ale letsela la wulu e phepole mo godimo ga sone.14 Ba tsenye dilwana tsotlhe tsa sone mo go sone tse ba di dirisang fa ba direla mo sebesong: ditsholamolelo, diforoko, digarawe le dikotlele tse dinnye, dilwana tsotlhe tsa sebeso;+ mme ba tla apesa sekhurumetso sa matlalo a a borethe mo godimo ga sone ba bo ba tsenya dikota+ tse se tsholediwang ka tsone.15 “Fa Baiseraele ba fuduga, Arone le bomorwawe ba tshwanetse go bo ba feditse go khurumetsa lefelo le le boitshepo+ le dilwana tsotlhe tsa lefelo le le boitshepo. Go tswa foo, bomorwa Kohathe ba tsene ba tle go di rwala,+ mme ga ba a tshwanela go kgoma lefelo le le boitshepo, go seng jalo ba tla swa.+ Dilo tseno ke boikarabelo* jwa bomorwa Kohathe jo bo amanang le tente ya bokopanelo.16 “Eliasare+ morwa moperesiti Arone o na le boikarabelo jwa go tlhokomela leokwane la dipone,+ maswalo a a nkgang monate,+ setlhabelo sa dijo tsa ditlhaka se se ntshiwang ka metlha le leokwane la go tlotsa.+ Boikarabelo jwa gagwe ke go okamela motlaagana otlhe le sotlhe se se mo go one, go akaretsa lefelo le le boitshepo le dilwana tsa lone.”17 Jehofa o ne a tswelela a bua le Moshe le Arone a re:18 “Lo se ka lwa letla gore Bakohathe+ ba ba tswang mo lotsong lwa Lefi ba bolawe.19 Mme lo ba direle seno gore ba nne ba ntse ba tshela mme ba se ka ba swa ka ntlha ya go atamela dilo tse di boitshepotshepo.+ Arone le bomorwawe ba tla tsena ba bo ba kaela mongwe le mongwe wa bone kwa tirelong ya gagwe le se a tla se rwalang.20 Ga ba a tshwanela go tsena mme ba bona dilo tse di boitshepo, tota le fa e le ka nako e khutshwane, go seng jalo ba tla swa.”+21 Morago ga moo, Jehofa o ne a bua le Moshe a re:22 “O tseye palo ya bomorwa Gereshone+ go ya ka dikgotla tsa bone le ka malapa a bone.23 O kwadise botlhe ba dingwaga tsa bone di simololang ka 30 go ya go 50, ba ba mo setlhopheng se se abetsweng go direla mo tenteng ya bokopanelo.24 Tseno ke dilo tse malapa a Bagereshone a abetsweng go di tlhokomela:+25 Ba tla tsaya matsela a tente ya motlaagana,+ tente ya bokopanelo, sekhurumetso sa yone le sekhurumetso sa matlalo a a borethe se se mo godimo ga sone,+ setswalo* sa kgoro ya tente ya bokopanelo,+26 matsela a a lepelelang a lolwapa,+ setswalo* sa kgoro ya lolwapa+ lo lo dikologileng motlaagana le sebeso, megala ya tente ya tsone le dilwana tsotlhe tsa tsone le sengwe le sengwe se se dirisiwang mo tirelong ya motlaagana. Eno ke kabelo ya bone.27 Tirelo yotlhe le merwalo yotlhe ya Bagereshone+ e okamelwe ke Arone le bomorwawe; lo tla ba abela merwalo eno yotlhe e le boikarabelo jwa bone.28 Eno ke tirelo e malapa a Bagereshone a tla e dirang mo tenteng ya bokopanelo,+ mme maikarabelo a bone a okametswe ke Ithamare+ morwa moperesiti Arone.29 “Bomorwa Merari+ le bone, o ba kwadise go ya ka malapa a bone le ka dikgotla tsa bone.30 O ba kwadise go simolola ka ba ba nang le dingwaga di le 30 go ya go di le 50, botlhe ba ba mo setlhopheng se se abetsweng go direla mo tenteng ya bokopanelo.31 Tseno ke dilo tse ba nang le boikarabelo jwa go di tsaya+ tse di amanang le tiro e ba e dirang mo tenteng ya bokopanelo: diforeimi+ tsa motlaagana, mephakalego+ ya one, dipilara+ tsa one, metheo ya one e e khuti;+32 dipilara+ tse di dikologileng lolwapa, metheo ya tsone e e khuti,+ dipekere+ tsa tsone tse ditona le megala ya tsone mmogo le didirisiwa tsotlhe tsa tsone le tirelo yotlhe e e amanang le tsone. O ba abele dilo tse ba abetsweng go di tsaya go ya ka maina a bone.33 Eo ke tsela e malapa a bomorwa Merari+ a tla direlang ka yone mo tenteng ya bokopanelo a okametswe ke Ithamare morwa moperesiti Arone.”+34 Go tswa foo, Moshe le Arone le dikgosana+ tsa phuthego ba ne ba kwadisa bomorwa Bakohathe+ go ya ka malapa a bone le ka dikgotla tsa bone,35 botlhe ba dingwaga tsa bone di simololang ka 30 go ya go 50, ba ba neng ba le mo setlhopheng se se abetsweng go direla mo tenteng ya bokopanelo.+36 Palo ya botlhe ba ba kwadisitsweng go ya ka malapa a bone e ne e le 2 750.+37 Bano ba ne ba kwadisiwa go tswa mo malapeng a Bakohathe, botlhe ba ba neng ba direla mo tenteng ya bokopanelo. Moshe le Arone ba ne ba ba kwadisa go ya ka taelo ya ga Jehofa ka Moshe.+38 Bomorwa Gereshone+ ba ne ba kwadisiwa go ya ka malapa a bone le ka dikgotla tsa bone,39 botlhe ba dingwaga tsa bone di simololang ka 30 go ya go 50, ba ba neng ba le mo setlhopheng se se abetsweng go direla kwa tenteng ya bokopanelo.40 Palo ya botlhe ba ba kwadisitsweng go ya ka malapa a bone le ka dikgotla tsa bone, e ne e le 2 630.+41 Eno ke pego ya go kwadisiwa ga malapa a bomorwa Gereshone, botlhe ba ba neng ba direla kwa tenteng ya bokopanelo. Moshe le Arone ba ne ba laela gore ba kwadisiwe go ya ka taelo ya ga Jehofa.+42 Bomorwa Merari ba ne ba kwadisiwa go ya ka malapa a bone le ka dikgotla tsa bone,43 botlhe ba dingwaga tsa bone di simololang ka 30 go ya go 50, ba ba neng ba le mo setlhopheng se se abetsweng go direla kwa tenteng ya bokopanelo.+44 Palo ya botlhe ba ba kwadisitsweng mo go bone go ya ka malapa a bone e ne e le 3 200.+45 Eno ke pego ya go kwadisiwa ga malapa a bomorwa Merari, ba Moshe le Arone ba neng ba ba kwadisa go ya ka taelo ya ga Jehofa ka Moshe.+46 Moshe le Arone le dikgosana tsa Iseraele ba ne ba kwadisa Balefi bano botlhe go ya ka malapa a bone le ka dikgotla tsa bone;47 dingwaga tsa bone di ne di simolola ka 30 go ya go 50 mme botlhe ba ne ba abetswe go direla le go rwala merwalo e e amanang le tente ya bokopanelo.+48 Palo ya botlhe ba ba kwadisitsweng e ne e le 8 580.+49 Ba ne ba kwadisiwa go ya ka taelo ya ga Jehofa ka Moshe, mongwe le mongwe go ya ka tirelo e a e abetsweng le morwalo wa gagwe; ba ne ba kwadisiwa fela jaaka Jehofa a ne a laetse Moshe.
Dintlha Tse di Kwa Tlase
^ Letlalo la manyebi, e leng phologolo e e nnang mo metsing.


text:
SETLHOGO SA KA FA NTLE | KE ENG FA O TSHWANETSE GO IKANYEGA?
Melemo ya go Ikanyega
“Re tshepa gore re na le segakolodi se se ikanyegang, ka re eletsa go itshwara ka boikanyegi mo dilong tsotlhe.”—Bahebera 13:18.
Mo Baebeleng, lefoko la ntlhantlha la Segerika le ka dinako dingwe le ranolwang e le “go ikanyega,” tota le kaya “sengwe se se molemo thata.” Gape le ka nna le bokao jwa sengwe se se jesang matlho monate jaaka go leba boitshwaro jo bontle jwa motho mongwe.
Bakeresete ba tsaya masisi mafoko ano a a tlhotlheleditsweng a ga moaposetoloi Paulo: “Re eletsa go itshwara ka boikanyegi mo dilong tsotlhe.” Seno se akaretsa eng?
NTWA YA MO TENG
Batho ba le bantsi ba iteba mo seiponeng moso mongwe le mongwe. Ka ntlha yang? Ka gonne ba batla go lebega ba le bantle. Mme gone, go na le sengwe se se botlhokwa thata go gaisa go nna le moriri o montle kgotsa go apara diaparo tse dintle tsa feshene. Eleruri, motho yo re leng ene mo teng a ka oketsa bontle jwa rona jwa ka fa ntle kgotsa a bo senya.
Lefoko la Modimo le dumela le sa tikatike gore re na le tshekamelo ya go dira se se sa siamang. Genesise 8:21 ya re: “Tshekamelo ya pelo ya motho e bosula go tloga bosheng jwa gagwe go ya pele.” Ka jalo, gore re nne re ikanyega, re tshwanetse go lwantsha tshekamelo e re tsholwang re na le yone ya go dira boleo. Moaposetoloi Paulo o ne a tlhalosa jaana ntwa e a neng a e lwa kgatlhanong le boleo: “Tota ke itumedisiwa ke molao wa Modimo go ya ka motho yo ke leng ene mo teng, mme ke bona mo ditokololong tsa me molao o mongwe o o lwantshanang le molao wa mogopolo wa me e bile o ntira motshwarwa wa molao wa boleo o o mo ditokololong tsa me.”—Baroma 7:22, 23.
Ka sekai, fa pelo ya rona e re tlhotlheletsa go dira bosula mme re ikutlwa re na le tshekamelo e kgolo ya gore re se ka ra ikanyega, ga re patelesege go ineela. Re sa ntse re ka tlhopha go dira se se siameng. Fa re tlhopha go gana tlhotlheletso e e sa siamang, re ka tswelela re ikanyega le fa re tshela mo lefatsheng le le tletseng batho ba ba sa ikanyegeng.
GO FENYA NTWA
Gore re tswelele re ikanyega, re tlhoka melao ya boitsholo e e tsepameng. Mme gone, se se utlwisang botlhoko ke gore batho ba le bantsi ba fetsa nako e ntsi ba akanya ka tsela e ba aparang ka yone go na le go akanya ka boitshwaro jwa bone. Ka ntlha ya seo, ba buelela ditiro tsa bone tsa go sa ikanyege. Buka ya, The (Honest) Truth About Dishonesty e bua jaana ka kgang eno: “Tota re nna re tsietsa go ya bokgakaleng jwa gore re dumele gore re sa ntse re ikanyega.” A mme go na le sengwe se se ka re thusang go dira tshwetso ya gore ke go sa ikanyegeng mo go kana kang—fa e le gore go teng—mo go amogelesegang? Tota se teng.
Batho ba le dimilione mo lefatsheng lotlhe ba lemogile gore Baebele ke yone e ka thusang ka tsela e e molemo. E na le melao ya boitsholo e e molemo go gaisa epe fela. (Pesalema 19:7) E na le kaelo e e ka ikanngwang e e buang ka dikgang tsa botshelo jwa lelapa, tiro, boitsholo le go nna le kamano le Modimo. Kgakololo ya yone ga e felelwe ke nako. Melao le melaometheo ya yone e thusa batho ba ditšhaba tsotlhe, ba ditso tsotlhe le ba merafe yotlhe. Fa re tlhodumela mo Baebeleng, re tlhatlhanya ka se e se buang e bile re dirisa kgakololo ya yone, re ka kgona go thapisa pelo ya rona gore e ikanyege e bo e tlhamalale.
Mme gone, go tlhokega sengwe gape gore re kgone go fenya ntwa ya go sa ikanyege. Kana e bile re tshela mo lefatsheng le le tletseng boitsholo jo bo maswe le le re gatelelang gore re amogele mekgwa ya lone e e sa siamang. Ke ka moo go leng botlhokwa gore re rapele Modimo gore a re thuse le go re ema nokeng. (Bafilipi 4:6, 7, 13) Fa re dira jalo, re ka kgona go nna le bopelokgale jwa go emela se se siameng le go ikanyega mo dilong tsotlhe.
MELEMO YA GO IKANYEGA
Hitoshi, yo go builweng ka ene pelenyana, o solegetswe molemo ke go itsege e le modiri yo o ikanyegang. Gone jaanong o berekela mothapi yo o anaanelang boikanyegi jwa gagwe. Hitoshi a re: “Ke leboga go bo ke bone tiro e e dirang gore ke tswelele ke na le segakolodi se se se nang molato.”
Go na le batho ba bangwe ba le bone ba ikutlwang jalo. Ela tlhoko dikai tsa bangwe ba ba ileng ba solegelwa molemo ke go dirisa molaomotheo wa Baebele wa “go itshwara ka boikanyegi mo dilong tsotlhe.”
Segakolodi Se se Se Nang Molato
“Ke ne ka tlogela sekolo ke le dingwaga di le 13 gore ke ye go bereka le magodu. Ka ntlha ya seo, diperesente di le 95 tsa lotseno lwa me e ne e le tsa go sa ikanyege. Moragonyana ke ne ka nyalwa, mme nna le monna wa me re ne ra simolola go ithuta Baebele le Basupi ba ga Jehofa. Re ne ra ithuta gore Jehofa * Modimo o tlhoile ditiro tsa go sa ikanyege, ka jalo, re ne ra dira tshwetso ya go fetola botshelo jwa rona. Ka 1990 re ne ra ineela mo go Jehofa mme ra kolobediwa go nna Basupi ba ga Jehofa.”—Diane 6:16-19.
“Mo nakong e e fetileng, ntlo ya me e ne tletse ka dilo tsa bogodu, mme ga di tlhole di le teng; seno se dira gore ke nne le segakolodi se se phepa. Fa ke akanya ka dingwaga tse dintsi tsa fa ke ne ke sa ikanyege, ke leboga go bo Jehofa a le kutlwelobotlhoko thata. Ruri ke ikutlwa ke kgotsofetse tota fa ke ya go robala bosigo bongwe le bongwe ke itse gore jaanong ke itumedisa Jehofa.”—Cheryl, Ireland.
“Fa mothapi wa me a ne a lemoga gore ke ganne go amogela pipamolomo mo moreking mongwe, o ne a nthaya a re: ‘Modimo wa gago o go thusa go nna motho yo o ikanyegang tota! Ruri re lesego go bo o berekela khampani ya rona.’ Go ikanyega mo dilong tsotlhe go nthusa gore ke nne le segakolodi se se se nang molato fa pele ga ga Jehofa Modimo. Gape go nthusa gore ke thuse ba lelapa la me le batho ba bangwe gore le bone ba ikanyege.”—Sonny, Hong Kong.
Go Ritibala mo Mogopolong
“Ke letsogo la moeteledipele kwa bankeng ya boditšhabatšhaba. Mo kgwebong eno, go huma go tsewa go le botlhokwa thata go feta go ikanyega. Go na le kgopolo e e tumileng thata ya gore, ‘Bothata ke eng fa o dira tiro e nnye fela ya go sa ikanyege fa e le gore seno se tla dira gore o hume e bile se tla thusa ikonomi?’ E re ka ke ikanyega, ke nna ke ritibetse mo mogopolong. Ke ikemiseditse go nna ke ikanyega le go lebana le maemo ape fela a a ka nnang teng ka ntlha ya seno. Bathapi ba me ba a itse gore nka se ba aketse e bile nka se dumele gore ba ntlhotlheletse go bua maaka.”—Tom, United States.
Go Itlotla
“Moeteledipele wa me kwa tirong o ne a ntlhotlheletsa gore ke bue maaka kaga dilo dingwe tse di neng di nyeletse kwa tirong, mme ke ne ka gana. Fa kgabagare batho ba ba neng ba di utswile ba bonwa, mothapi wa me o ne a ntebogela go bo ke ikanyega. Go tlhokega bopelokgale gore o nne o ikanyega mo lefatsheng leno le le se nang boikanyegi. Mme kwa bofelong, ba bangwe ba ka kgona go re ikanya e bile ba ka re tlotla.”—Kaori, Japane.
Go nna le segakolodi se se se nang molato, go ritibala mo mogopolong le go itlotla—eno ke melemo e e bontshang gore ruri go ikanyega go solegela molemo. A ga o dumalane le seno?
^ ser. 18 Baebele ya re leina la Modimo ke Jehofa.


text:
SETSWANA TOTA GRADE 8 LEARNER'S BOOK
Buka ya Setswana Tota Mophato wa 7-9, ke nngwe ya dibuka tsa motseletsele wa dibuka tsa Setswana Puo ya Gae.
Setswana Tota e na le dikarolo tse di latelang:
Buka ya Barutwana, Buka ya go Buisa le Kaedi ya Morutabana.
Dibuka tse di tshotse tse di latelang:
Go bonolo go dirisa dibuka tse ka gonne kagego le tsamaiso ya tsona e latelega bonolo, mme di ikamaganya le Pegelo ya Pholisi ya Bosetshaba ya Kharikhulamo le Tlhatlhobo. Motseletsele o wa dibuka o kwadilwe ke barutbana ba ba nang le maitemogelo le baitseanape ba kharikhulamo.
Buka ya barutwana ya Setswana Tota e thusa barutwana ka tse di latelang:


text:
Pelo ya me e loigile,
E loilwe ke kgarebe ya mabono,
Kgarebe ya pheta-ka-pejane,
Ga a motlapa,ga a nne ka dinala.
Ke motshodi wa tswina ya botshelo,
Tswina ya go hupiwa ke banna bagolo,
Ke segatlhamelamasisi mailagokgotlwa,
Ke setsaga se segolo maphuthagotlhe.
Bontle jwa gagwe bo rara banna diteme,
Motho a itlantle loleme a bo a rothe ditete,
Ditshika tsa pelo tsona tsa keleketla merwalela,
Pelo ya kgarakgatshega jaaka phefo ya borwa.
Ke kgagapa ya malemela-gotlhe,
Kwenekwene e dinala di dintle,
Ga ese sebodu,ga a dule ka dinala,
Ga ese sethepa,ga a motlapa.


text:
Moray Eels
Leina la Mophato
Moray eels
Tse Dingwe mo Lelapeng
Leopard, Green, Starry, Black cheek, Guinea fowl, Black blotched,
Golden, Zebra
Leina la Maranyane
Muraenidae
Semeto
E ka nna 4m.
Ponalo
Mmele wa yone o pinegile ka bophara mme e na le matla. Molomo o mogolo mme e na le meno a a bogale a a sekametseng kwa morago. Ga e na makwapa. Ga e na megatlana ya mo sefubeng. Mogatla wa mokwatla o simolola kwa morago ga tlhogo mme o elela go tlola mogatla wa kwa morago le wa kwa maragong. Mebala ya tsone e farologana thata go tloga go bosweu le bontsho, mme gantsi e na le ditsubaba.
Dikitsiso
Lelapa la Muraenidae le na le mephato e ka nna 15 le dibopiwa di ka nna 200. Gantsi o tla e fitlhela mo matlapeng le ka fa tlase ga mafika. E tsoma masigo. E dirisa nko go nkgankgella. E na le para ya bobedi ya motlhagare ka fa gare ga molomo e e nnang mokgokgotsong, mme e bediwa ‘pharyngeal jaws’. E e thusa go tshwarelela setlhabelo gore e kgone go se kometsa.
Tse dingwe tsa dibopiwa tse di ntsha manima a tshefu ka letlalo. Fa e ka loma e tshwaetsa setlhabelo ka pele ka lebaka la dikokwanatlhoko tse di nnang mo menong a yone. Di tsala ka go tshela mae mo metsing gore e tona e kgone go a nonofatsa ka peo ya yone. (Pelagic spawners).
Dijo
E ja di’crabs, shrimps, ditlhapi le di’octopus.
Anamiso
E bonala mo mawatleng a mafelo a mogote le dipula le a a iketlileng mo lefatshe.
Dibopiwa tsa Mophato wa Yone
Giant moray eel
Gymnothorax javanicus
Honeycomb moray eel
Gymnothorax favagineus
Geometric moray eel
Siderea grisea


text:
Knifejaw
Leina la Mophato
Knifejaw
Leina la Matshamekwane
Beakfish
Leina la Maranyane
Oplegnathidae
Semeto
E ka nna 90 cm, fa bontsi bo ka nna 50 cm.
Ponalo
Molomo wa yone o o batlileng o tshwana le wa Papalegae (Parrot-like beak) ke bontlha jwa sefatlhego jo bo farologanang tsa bagolo.O bopilwe ke meno aa mmopaganeng. Mogatla wa mokwatla o kwa tlase thata. Mogatlana wa kwa morago le mogatla wa bobedi wa mokwatla e bopa mmele o kgutlho nne ka sebopego. Mmala wa yone o ka farologana go tswa go selefera ka bontsho, go ya kwa bosetlha ka matshwao a masweu.
Dikitsiso
Lelapa la Oplegnathidae le na le mofuta o le 1 le dibopiwa dile 6 tse di farologaneng. Makwapa a mannye mmele otlhe. Ke sebopiwa se se ditlhong mme se rata go iphitlha ka fa tlase ga matlapa motshegare. E tsoma dijo tsa yone bosigo. Mmala wa tse di mmotlana o farologana le tsa bagolo. E tsalla mo makgwarapaneng(gravel) mme tse ditona di nonofatsa mae fa a sena go beelwa fao.
Dijo
E fepa ka di’barnacles, molluscs, sea urchins, seaweed, sponges le di’red-bait.
Anamiso
E bonwa mo metsing a mawatle a a didimetseng a mafelo a dipula le mogote mo lefatsheng.
Dibopiwa tsa Mophato wa Yone
Banded knifejaw - Oplegnathus fasciatus
Cape knifejaw - Oplegnathus conwayi
Spotted knifejaw - Oplegnathus punctatus


text:
6 Ka yone nako eo Kgosi Dario o ne a ntsha taelo, mme ba ne ba batla ka kelotlhoko mo mabolokelong a dipego* a go neng go bewa matlotlo mo go one kwa Babelona.2 Mme go ne ga bonwa momeno mo kagong ya phemelo kwa Ekebatana, kwa porofenseng* ya Media, mme go ne go kwadilwe taelo e e latelang mo one:3 “Mo ngwageng wa ntlha wa ga Kgosi Kurose, Kgosi Kurose o ne a ntsha taelo eno e e amanang le ntlo ya Modimo e e kwa Jerusalema:+ ‘A ntlo eo e agiwe sesha e le lefelo le ba tla ntshang ditlhabelo mo go lone, mme a metheo ya yone e tlhomiwe; bogodimo jwa yone e nne dimetara di ka nna 27,* bophara jwa yone e nne dimetara di ka nna 27,+4 mme e direlwe mela e meraro ya maje a matona a a pitikololwang le mola o le mongwe wa dikota o beilwe fa godimo ga maje ao;+ mme a ditshenyegelo di duelwe go tswa mo ntlong ya kgosi.+5 Gape a dijana tsa gauta le tsa selefera tsa ntlo ya Modimo di busiwe, tse Nebukadenesare a neng a di tsere mo tempeleng e e neng e le kwa Jerusalema mme a di tlisa mo Babelona,+ gore di tle di bewe mo lefelong la tsone mo tempeleng kwa Jerusalema mme di busediwe mo ntlong ya Modimo.’+6 “Jaanong wena Tatenai mmusi wa kgaolo e e Ka Kwa ga Noka,* Shethare-bosenai le badirikalona, e leng balaodi ba babotlana ba kgaolo e e Ka Kwa ga Noka,+ tlogelang batho bao.7 Lo se ka lwa kgoreletsa tiro e e dirwang mo ntlong ya Modimo. Mmusi wa Bajuda le bagolwane ba Bajuda ba tla tsosolosa ntlo ya Modimo mo lefelong le e neng e le mo go lone pele.8 Mo godimo ga moo, ke ntsha taelo ka se lo tshwanetseng go se direla bagolwane bano ba Bajuda gore ba kgone go aga ntlo eo ya Modimo sesha: Banna bano ba tshwanetse go newa ka bonako madi a ditshenyegelo go tswa mo bobolokelamatlotlong jwa kgosi+ a a tswang mo lekgethong le le phuthilweng kwa kgaolong e e Ka Kwa ga Noka gore tiro ya bone e se ka ya kgoreletsega.+9 Mme sepe fela se ba se tlhokang: dipowana+ mmogo le diphelefu+ le dikwanyana+ tsa ditlhabelo tse di fisiwang tse di ntshediwang Modimo wa legodimo, korong,+ letswai,+ beine+ le leokwane,+ fela jaaka baperesiti ba ba kwa Jerusalema ba bolela, ba tshwanetse go nna ba se newa letsatsi le letsatsi,10 gore ba tle ba nne ba ntsha ditlhabelo tse di itumedisang Modimo wa magodimo le gore ba rapelele botshelo jwa kgosi le bomorwaayone.+11 Gape ke ntshitse taelo ya gore fa motho a tlola molao ono, go tla somolwa kota mo ntlong ya gagwe mme o tla tsholediwa a bo a kokotelelwa mo go yone,* mme ntlo ya gagwe e tla dirwa ntlwana ya boithomelo* ka ntlha ya molato ono.12 Mme e kete Modimo yo o dirileng gore leina la gagwe le nne koo+ a ka menola kgosi epe fela kgotsa batho ba ba sa reetseng taelo eno e bile ba leka go senya ntlo eo ya Modimo, e e kwa Jerusalema. Nna, Dario, ke ntsha taelo eno. A e diragadiwe ka bonako.”13 Foo ntle le go senya nako, Tatenai mmusi wa kgaolo e e Ka Kwa ga Noka, Shethare-bosenai+ le badirikabone ba ne ba diragatsa sengwe le sengwe se Kgosi Dario a neng a se laetse.14 Mme bagolwane ba Bajuda ba ne ba tswelela ba aga e bile ba gatela pele mo tirong eo,+ ba kgothadiwa ke boporofeti jwa ga moporofeti Hagai+ le Sekarea+ setlogolwana sa ga Ido; ba ne ba fetsa go aga ntlo eo go ya ka taelo ya Modimo wa Iseraele+ le ka taelo ya ga Kurose+ le Dario+ le Kgosi Aretaserese+ wa Peresia.15 Ba ne ba fetsa go aga ntlo eo mo letsatsing la boraro la kgwedi ya Adare,* mo ngwageng wa borataro wa puso ya ga Kgosi Dario.16 Go tswa foo, Baiseraele, baperesiti, Balefi+ le batho ba bangwe botlhe ba ba boileng kwa botshwarwa, ba ne ba dira moletlo wa go kgakola* ntlo eo ya Modimo ka boitumelo.17 Mme ba ne ba ntshetsa moletlo oo wa go kgakolwa ga ntlo ya Modimo dipoo di le 100, diphelefu di le 200, dikwanyana di le 400, mme ba ne ba ntshetsa Baiseraele botlhe setlhabelo sa boleo ka diphoko di le 12, go tsamaisana le palo ya ditso tsa Iseraele.+18 Mme ba ne ba tlhoma baperesiti go ya ka ditlhopha tsa bone le Balefi go ya ka ditlhopha tsa bone gore ba dire tirelo ya Modimo kwa Jerusalema,+ go ya ka se se kwadilweng mo bukeng ya ga Moshe.+19 Mme batho ba ba boileng kwa botshwarwa ba ne ba keteka Tlolaganyo mo letsatsing la bo14 la kgwedi ya ntlha.+20 Baperesiti le Balefi botlhe fela ba ne ba iitshekisitse,+ ka jalo botlhe ba ne ba itshekile; ba ne ba tlhaba phologolo ya Tlolaganyo ba e tlhabela batho botlhe ba ba boileng kwa botshwarwa, baperesiti mmogo le bone, go akaretsa le bone ba ba tlhabang.21 Foo Baiseraele ba ba neng ba boile kwa botshwarwa ba ne ba e ja, mmogo le mongwe le mongwe yo o neng a ikopantse le bone e bile a tlogetse ditiro tse di seng phepa tsa ditšhaba tsa lefatshe gore a obamele* Jehofa, Modimo wa Iseraele.+22 Gape ba ne ba keteka Moletlo wa Senkgwe Se se Se Nang Sebediso+ malatsi a le supa ka boitumelo, ka gonne Jehofa o ne a dirile gore ba itumele, e bile o ne a dirile gore kgosi ya Asiria e ba amogele,+ mo e neng ya ba ema nôkeng* mo tirong e e neng e dirwa mo ntlong ya Modimo wa boammaaruri, Modimo wa Iseraele.
Dintlha Tse di Kwa Tlase
^ Seara., “mo ntlong e go bolokelwang dipego mo go yone.”


text:
BAEBELE YA RENG
Go Betšha
Batho ba bangwe ba leba go betšha go itshiametse fela, mme ba bangwe bone ba re go kotsi.
A go betšha go phoso?
SE BATHO BA SE BUANG
Batho ba bantsi ba re go betšha ke go ijesa monate mo go seng kotsi fa go le ka fa molaong. Mefuta mengwe ya go betšha e e ka fa molaong, e e jaaka dilothari tse di tshegediwang ka madi a puso, e dira lotseno e bo e thusa setšhaba ka lone.
SE BAEBELE E SE BUANG
Baebele ga e bue sepe ka go betšha. Mme gone e na le melaometheo e le mmalwa e e bontshang kafa Modimo a ikutlwang ka gone ka go betšha.
Go betšha, e leng go gapa madi a batho ba bangwe, ga go dumalane le tlhagiso ya Baebele ya gore re “itise kgatlhanong le keletso ya bopelotshetlha ya mofuta mongwe le mongwe.” (Luke 12:15) Ke boammaaruri gore go betšha go tlhotlhelediwa ke bopelotshetlha. Ditheo tse di bapatsang metshameko ya go betšha di bontsha batho ba gapa madi a mantsi mme di sa ntshe boammaaruri jotlhe ka gonne di itse gore dipapatso tseo di tla tlhotlheletsa batho gore ba betšhe ka madi a mantsi gore ba hume. Go na le gore go betšha go thuse batho go tila go nna pelotshetlha, go godisa keletso ya bone ya gore ba batle go huma ka bonako.
Go betšha go dirwa ka boikaelelo bo le bongwe: go gapa madi a ba bangwe. Le fa go ntse jalo, Baebele e kgothaletsa gore mongwe le mongwe “a nne a batle, e seng molemo wa gagwe, fa e se wa motho yo mongwe.” (1 Bakorintha 10:24) Mme mongwe wa Melao e e Lesome wa re: “O se ka wa eletsa . . . sepe fela se e leng sa mongwe ka wena.” (Ekesodo 20:17) Fa motho a betšha tota o a bo a tshwere pelo ka letsogo gore ba bangwe ba latlhegelwe ke madi gore ene a a bone.
Gape Baebele e re tlhagisa gore re se ka ra batla masego mo maatleng mangwe a a sa tlwaelegang. Kwa Iseraele wa bogologolo, batho ba ba neng ba tlhaela tumelo mo Modimong ba ne ba simolola go “rulaganyetsa modimo wa Masego tafole.” A Modimo o ne a amogela kobamelo eo ya “modimo wa Masego”? Nnyaa, o ne a ba raya a re: “Lo ne lwa nna lwa dira se se bosula mo matlhong a me, lwa tlhopha selo se se sa intumediseng.”—Isaia 65:11, 12.
Ke boammaaruri gore mo dinageng tse dingwe madi a metshameko e e ka fa molaong ya go betšha a dirisediwa go duelela dithuto, go tlhabolola ikonomi le dilo dingwe tse di amang setšhaba. Mme tsela e madi ao a dirisiwang ka yone ga e fetole gore a bonwe jang, e leng ka ditiro tse di kgothaletsang bopelotshetlha, moya wa go ikakanyetsa o le nosi le go batla dilo tsa mahala.
“O se ka wa eletsa . . . sepe fela se e leng sa mongwe ka wena.” —Ekesodo 20:17.
Go betšha go na le ditlamorago dife tse di botlhoko?
SE BAEBELE E SE BUANG
Baebele ya re “ba ba ikemiseditseng go huma ba wela mo thaelong le mo serung le mo dikeletsong tse dintsi tsa go tlhoka tlhaloganyo le tse di utlwisang botlhoko, tse di thabuetsang batho mo tshenyegong le mo tshenyong.” (1 Timotheo 6:9) Go betšha go tlhotlhelediwa ke “bopelotshetlha” e bile Baebele ya re ke bongwe jwa boitsholo jo re tshwanetseng go bo tila.—Baefeso 5:3.
E re ka go betšha go kgothaletsa batho go huma ka bonako, go dira gore batho ba nne le lorato lwa madi—e leng se Baebele e reng “ke modi wa mefuta yotlhe ya dilo tse di utlwisang botlhoko.” Motho a ka rata madi thata mo go ka dirang gore a tlhobaele ga bo ga dira gore a senye kamano ya gagwe le Modimo. Baebele e tshwantsha batho ba ba ratang madi le batho ba ‘ba itlhabakakang ka ditlhabi di le dintsi.’—1 Timotheo 6:10.
Bopelotshetlha bo dira gore motho a se ka a kgotsofalela madi a a nang le one e bile go mo amoga boitumelo. “Morati wa selefera ga a kitla a kgotsofadiwa ke selefera, le fa e le morati ope wa khumo ga a kitla a kgotsofadiwa ke madi a lotseno.”—Moreri 5:10.
Batho ba le bantsi ba wetse mo serung sa go betšha. Bothata jono bo aname ka gonne dipatlisiso di bontsha gore mo United States fela batho ba le dimilione ba tshwakgotswe ke go betšha.
Seane sengwe sa re: “Boswa bo bonwa ka bogagaru la ntlha, mme isagwe ya jone ga e na go segofadiwa.” (Diane 20:21) Go betšha go tsentse batho ba le bantsi mo dikolotong, go dirile gore ba tlhoke madi kgotsa ba felelwe ke ditiro, ba latlhegelwe ke ditsala le go thubegelwa ke manyalo. Go dirisa se Baebele e se buang go ka thusa motho go tila dikotsi tse di botlhoko tsa go betšha tse di ka mo sulafaletsang botshelo tsa bo tsa mo amoga boitumelo.
“Ba ba ikemiseditseng go huma ba wela mo thaelong le mo serung le mo dikeletsong tse dintsi tsa go tlhoka tlhaloganyo le tse di utlwisang botlhoko, tse di thabuetsang batho mo tshenyegong le mo tshenyong.”—1 Timotheo 6:9.


text:
11Nna yo mogolo, ke kwalela mohumagadi yo o tlhaotsweng, le bana ba gagwe ba ke ba ratang ruri, mme e seng nna fela, ba bile ba ratwa ke botlhe ba ba itseng boammaaruri.
3 Joh. 1
2Ke ka ntlha ya jona boammaaruri jo bo ntseng mo go rona, jo bo tla nnang le rona ka bosakhutleng.
3Ka re: Bopelotlhomogi bo tla nna le rona le boutlwelo-botlhoko le kagiso tse di tswang mo go Modimo Rara le mo go Jesu Keresete, Morwa Rara, ka boammaaruri le ka lorato.
4Ke itumetse thata, ka ke fitlhetse bangwe ba bana ba gago ba tsamaya mo boammaaruring, jaaka re amogetse taolo mo go Rara. 5Mme jaanong ke a go rapela, mohumagadi, e seng jaaka e kete ke go kwalela taolo e ntšhwa, mme ke e re sa leng re e tshola go tswa tshimologong gore re ratane.
6Mme lorato ke lwa gore re tsamae ka fa ditaolong tsa ona; taolo ke ya gore lo sepele mo go lone jaaka lo sa le lo e utlwa go tloga tshimologong; 7gonne batsietsi ba bantsi ba bololetse mo lefatsheng, ba ba sa ipoleleng Jesu yo o tsileng mo nameng. Yo o ntseng jalo ke ene motsietsi le moganetsa-Keresete.
4:1-3
8Itlhokomeleng gore lo se ka lwa latlhegelwa ke dilo tse re di dirileng, lo tle lo amogele tuelo e e tletseng.
9Mongwe le mongwe yo o fapogang, a sa nne mo thutong ya ga Keresete, ga a na Modimo; yo o nnang mo thutong eo ke ene yo o nang le Rara le Morwa.
10Fa mongwe a ka tla go lona, a sa rute thuto e, lo se ka lwa mo tsholela mo ntlong, le gona lo se ka lwa mo dumedisa.
11Gonne yo o mo dumedisang o tlhakanela ditiro tse di bosula tsa gagwe nae.
12Le fa ke na le dilo tse dintsi go di lo kwalela, ke ne ke sa rate go dira jalo ka pampiri le enke; gonne ke solofela gore ke tla tla koo go lona, mme re tla buisanya ka molomo gore boitumelo jwa rona e nne jo bo tletseng.
13Bana ba ga morwadia-mmaago yo o tlhaotsweng ba a go dumedisa.


text:
Sereto sa Rantao
Ntao wa mare a majaga a Matebele
Morwa kobo ya Tau
O go tilweng kgomo e lla e okometse Lepele
E lla e okame BitsweE lla e potile Tswenyane morago
Badisa le e Bokolotseng
Lo e Bokolotseng
Lo be lo e gogeng ka Melodi banna Ngwana wa ga le masa-masa wa moloi
O re bolelela a Matebe o aka
O re pitse di fula kwa Tlhabelang
Ngwana wa ga leropolotso le le Maoto a mane
Le Maoto matlhano le a tabogaKa le sale le tlhola le faloutsa lotsatsa
Le duma jaaka ntshwe wa motsetsi le rekana felo fa go swetseng rremogolo-golwaneke ago itse
Go Matubako
Go Maoto a batho.
Ebile go Makgolela a Marumo o motho!
Mongatana.
Yo go tweng motho montsho mongaparela batho
O ne a betsa motho ka letswele a feta
A bowa a betsa o mongwe ka letswele a feta
Batho ba gagwe ba sala ba sule ba ntse dikgora
Ba sala ba sule ba ntse dithotho
Ba sala ba sule ba ntse dikgogora botlhe
Noga e ntsho ya bo MmaMarenyane
E ntse e itoga semelemethe
E itoga semelemethe le maje a Botlo we etswa kwa mosimeng e ise etswe yotlhe
Basadi bale ba -a-Rantao ba kae
Bo Seaomeng le Maitato
Ba kae ba sa tle go mpokisa Tshwene
Ba bona tshwene e galefile Matlho a yona a talafetse
A talafetse o ka re bolele jwa noka ya kolone!


text:
Metsi a go leka motho yo go belaelwang gore o dirile boaka (11-31)
5 Jehofa o ne a tswelela a bua le Moshe a re:2 “Laela Baiseraele gore ba ntshetse motho mongwe le mongwe yo o nang le lepero kwa ntle ga kampa+ le monna yo o tswang boladu mo serweng sa gagwe sa tsalo le mosadi yo o elelang madi ka tsela e e sa tlwaelegang+ le mongwe le mongwe yo o itshekologileng ka ntlha ya motho yo o suleng.*+3 E ka tswa e le monna kgotsa mosadi, lo ba ntshetse kwa ntle. Lo ba ntshetse kwa ntle ga kampa gore ba se ka ba leswafatsa+ dikampa tsa batho ba ke nnang mo gare ga bone.”+4 Ka jalo, Baiseraele ba ne ba dira jalo mme ba ba ntshetsa kwa ntle ga kampa. Baiseraele ba ne ba dira fela jaaka Jehofa a ne a boleletse Moshe.5 Jehofa o ne a tswelela a bua le Moshe a re:6 “Bolelela Baiseraele o re, ‘Fa monna kgotsa mosadi a dira boleo bongwe jo batho ba tleng ba bo dire a bo a sa ikanyege mo go Jehofa, motho yoo o molato.+7 O* tshwanetse go ipolela+ boleo jo a* bo dirileng a bo a tlisa tlhwatlhwa e e feletseng e le tuelo ya molato wa gagwe, gape a ntshe karolwana* ya tlhwatlhwa eo mo godimo ga yone;+ a e neye motho yo a mo diretseng phoso.8 Mme fa motho yo o diretsweng phoso a se na wa losika yo a atamalaneng le ene yo a ka amogelang tuelo e e ntshiwang, e busediwe kwa go Jehofa mme e tla nna ya moperesiti, ntle le phelefu ya setlhabelo sa go itshwarelwa maleo e a tla mo direlang setlhabelo ka yone.+9 “‘Moneelo mongwe le mongwe wa dilo tse di boitshepo+ o o tswang mo Baiseraeleng o o isiwang kwa moperesiting, e nne wa gagwe.+10 Dilo tse di boitshepo tsa motho mongwe le mongwe e tla nna e le tsa gagwe. Sepe fela se mongwe le mongwe a se nayang moperesiti, e tla nna sa moperesiti.’”11 Jehofa o ne a tswelela a bua le Moshe a re:12 “Bua le Baiseraele mme o ba reye o re, ‘Seno ke se se tla dirwang fa mosadi mongwe a fapoga a bo a sa ikanyege mo monneng wa gagwe13 e bile monna yo mongwe a tlhakanetse dikobo le ene,+ le fa go ntse jalo, monna wa gagwe a sa itse ka seno mme se bo se tswelela se sa lemogiwe, mo a neng a iteswafatsa mme go se na ope yo o mmoneng e bile a sa tshwarwa:14 Fa monna a fufega e bile a belaela gore mosadi wa gagwe ga a ikanyege mme mosadi a iteswafaditse kgotsa fa monna wa gagwe a fufega e bile a belaela gore mosadi wa gagwe ga a ikanyege mme mosadi ene a sa iteswafatsa,15 monna o tshwanetse go tlisa mosadi wa gagwe kwa moperesiting mmogo le setlhabelo se se tla ntshediwang mosadi, kilogerama e ka nna nngwe* ya bupi jwa barele.* Ga a tshwanela go tshela leokwane mo go yone kgotsa go baya borekhu jo bo nkgang monate* mo go sone ka gonne ke setlhabelo sa dijo tsa ditlhaka sa lefufa, e leng setlhabelo sa dijo tsa ditlhaka se se dirang gore motho a gakologelwe molato wa gagwe.16 “‘Moperesiti a mo atametse a bo a mo emisa fa pele ga ga Jehofa.+17 Moperesiti a tseye metsi a a boitshepo ka sejana sa letsopa a bo a tsaya lorole fa fatshe mo teng ga motlaagana a bo a lo tsenya mo metsing ao.18 Mme moperesiti a emise mosadi yoo fa pele ga ga Jehofa a bo a bofolola moriri wa mosadi yoo a bo a baya setlhabelo sa dijo tsa ditlhaka sa go gakologelwa molato mo diatleng tsa gagwe, e leng setlhabelo sa dijo tsa ditlhaka sa lefufa+ mme moperesiti o tla bo a tshotse metsi a a bogalaka a a tlisang phutso.+19 “‘Go tswa foo, moperesiti a ikanise mosadi yoo mme a mo reye a re: “Fa go se na monna ope yo o tlhakanetseng dikobo le wena fa o ne o sa ntse o le mo taolong ya monna wa gago+ e bile o sa fapoga, gape o sa iteswafatsa, a metsi ano a a bogalaka a se ka a go dira sepe.20 Mme fa o fapogile o ne o sa ntse o le mo taolong ya monna wa gago ka go iteswafatsa e bile o tlhakanetse dikobo le monna yo mongwe . . .”+21 Foo moperesiti a ikanise mosadi yoo ka maikano a a akaretsang phutso, mme moperesiti a reye mosadi yoo a re: “E kete Jehofa a ka dira gore batho ba gaeno ba dirise leina la gago fa ba hutsa ba bangwe le fa ba dira maikano, mme Jehofa a dire gore o se ka wa nna le bana* a bo a dire gore mpa ya gago e ruruge.22 Metsi ano a a tlisang phutso a tla tsena mo maleng a gago gore a dire gore mpa ya gago e ruruge a bo a dire gore o se ka wa nna le bana.” Foo mosadi a bue a re: “Amen! Amen!”*23 “‘Go tswa foo, moperesiti a kwale diphutso tseno mo bukeng a bo a di tlhatswetsa mo metsing a a bogalaka.24 Morago ga moo, a laele mosadi yoo gore a nwe metsi ano a a bogalaka a a tlisang phutso, mme metsi a a tlisang phutso a tla tsena mo go ene a bo a dira gore a nne le ditlhabi.25 Mme moperesiti a tseye setlhabelo sa dijo tsa ditlhaka sa lefufa+ mo seatleng sa mosadi a bo a se fokisetsa kwa morago le kwa pele fa pele ga ga Jehofa, mme a se tlise gaufi le sebeso.26 Moperesiti a tabole setlhabelo sa dijo tsa ditlhaka ka seatla se tletse gore e nne karolo e e emelang setlhabelo sotlhe a bo a se fisa gore se kuise mosi mo sebesong,+ morago ga moo, a laele mosadi yoo gore a nwe metsi ao.27 Fa moperesiti a laela mosadi yono gore a nwe metsi, fa e le gore o iteswafaditse e bile ga a ka a ikanyega mo monneng wa gagwe, metsi a a tlisang phutso a tla tsena mo go ene mme a tla nna selo se se bogalaka mme mpa ya gagwe e tla ruruga e bile ga a kitla a nna le bana, mme leina la mosadi yoo le tla dirisiwa ke batho ba gagabo fa ba hutsa ba bangwe.28 Le fa go ntse jalo, fa mosadi yoo a sa iteswafatsa e bile a le phepa, foo o tla gololesega mo kotlhaong eo mme o tla kgona go ima le go tshola bana.29 “‘Ono ke molao o o amanang le lefufa,+ fa mosadi a ka fapoga a bo a iteswafatsa fa a sa ntse a le mo taolong ya monna wa gagwe30 kgotsa mo maemong a fa monna a fufega e bile a belaela gore mosadi wa gagwe ga a ikanyege; o tshwanetse go dira gore mosadi wa gagwe a eme fa pele ga ga Jehofa mme moperesiti o tshwanetse go diragatsa molao ono otlhe mo go ene.31 Monna yoo o tla bo a se molato, mme mosadi wa gagwe ene o tla otlhaelwa molato wa gagwe.’”


text:
701Pesalome ya ga Dafita ya kgopotso mo tshupelong ya tebogo e e kwaletsweng moopedisi.
2Modimo, akofa o nkgolole;
Morena, itlhaganele o nthuse.
3A ba ba batlang go mpolaya
ba tlhajwe ke ditlhong,
ba sosobane;
a ba ba kgatlhwang ke tlalelo ya me
ba kate ka morago,
ba tlhajwe ke kgala.
4A ba ba reng: “Ahee, ahee!”
ba boele kwa morago
ka ntlha ya ditlhong tsa bona.
5A botlhe ba ba go batlang
ba go itumelele, ba ipele;
a ba ba ratang pholoso ya gago
ba nne ba bue ba re:
“Modimo o mogolo.”
6Mme nna ke motlalelwi,
ke mohumanegi;
Modimo,
a o ko o tle go nna ka bonako.
Ke wena thuso ya me
le mopholosi wa me;
Morena, o se diege.


text:
81Ka ngwaga wa boraro wa puso ya kgosi Belešatsare, nna Daniele ka bona pono, ya latela ele e nkileng ka e bona pele. 2Ka bona mo ponong; ya re ke leba, ya ne e kete ke mo ntlong ya borena e e kwa Susane mo nageng ya Elame; ka ipona mo ponong ke le fa nokeng Ulai. 3Ka tsholetsa matlho, ka leba, ka bona phelehu e eme fa nokeng, e na le dinaka di le pedi; dinaka tse pedi tseo di ne di le ditelele, mme longwe lo le loleele go feta lo longwe; lo loleele lwa gola morago. 4Ka bona phelehu e thulela kwa bophirimatsatsi le kwa bokone le kwa borwa, go se na phologolo epe e e kgonang go emelana nayo, go se na ope yo o ka gololang mo thateng ya yona; ya dira ka fa e ratang ka teng, ya nna kgolo.
5Ya re ke ntse ke etse tlhoko, ka bona phoko e tswa kwa bophirimatsatsi, e tlela lefatshe lotlhe, e sa ame fa fatshe; phoko eo ya bo e na le lonaka lo lo bonalang lo logolo fa gare ga matlho. 6Ya fitlha kwa phelehung e e nang le dinaka tse pedi, e ke e bonyeng e eme fa nokeng; ya e tlhasela ka thata e e bogale ya yona. 7Ka e bona e atamela phelehu, e e galefetse ka bogalaka, ya thula phelehu, ya roba dinaka tse pedi tsa yona, go se na thata epe mo phelehung go ka emelana nayo; ya e digela fa fatshe, ya e gataka, phelehu e se na yo o ka e gololang mo thateng ya yona.
8Phoko ya thatafala mo go fetisang; ya re e tiile thata, ga robega lonaka lo logolo loo, ga tlhoga tse dingwe di le nne mo boemong jwa lone mo dintlheng tse nne tsa legodimo.
11:4
9Mo go longwe lwa tseo ga tswa lonaka lo lonnyennyane, lwa tloga lwa gola mo go fetisang; lwa golela kwa borwa le kwa botlhabatsatsi le kwa lefatsheng le lentle la Kanana.
11:16
10Lwa ba lwa golela kwa lesomong la legodimo; tse dingwe tsa lesomo leo, e leng dinaledi, lwa di digela fa fatshe, lwa di gataka. 11Le gona lwa ikgodisetsa Kgosi ya lesomo leo, ya ba ya timiwa tshupelo ya malatsi otlhe, mme ga digwa Felo-ga-Boitshepo ga yona.
12Tshupelo e e maila ya sutisa tshupelo ya malatsi otlhe; boammaaruri jwa digelwa fa fatshe; lonaka lwa kgona tsotlhe tse lo di dirang.
13Ka utlwa mongwe wa baitshepi a bua; jaanong moitshepi yo mongwe a botsa yo o buang a re: “Tsa pono eo di tla dirafala go fitlha leng, tshupelo ya malatsi otlhe e ntse e tlositswe, le makgapha a tshenyo a ntse a beilwe, le Felo-ga-Boitshepo go ntse go gatakwa?” 14A mo araba a re: “E tla re mantsiboa le meso e e dikete-pedi le makgolo a le mararo di sena go feta, foo Felo-ga-Boitshepo go tla siamisiwa.”
15Ya re nna Daniele ke sena go bona pono eo, mme ke ntse ke leka go e tlhaloganya, ka bona sengwe se eme fa pele ga me, e kete ke motho. 16Ka utlwa lentswe la motho le tswa mo teng ga noka ya Ulai, le kua le re: “Gaberiele! Mo tlhalosetse pono eo.” 17Jaanong a tla fa ke emeng teng; ya re a tla, ka rerega, ka wela fa fatshe ka sefatlhego.
Ke fa a nthaya a re: “Morwa-motho, ela tlhoko, gonne pono e supa sebaka sa bofelo.”
18Ya re a bua le nna, ka idibala, ke ntse ke patlame; ke fa a nkama, a nkemisa fa ke neng ke eme teng. 19A ba a re: “Bona, ke tla go itsise tse di tla dirafalang mo sebakeng sa bofelo sa petso. Gonne pono e lebile sebaka se se beilweng sa bofelo.
20“Phelehu e o e bonyeng e e nang le dinaka tse pedi ke dikgosi tsa Media le Peresia. 21Mme phoko e e boboa ke kgosi ya Gerika; lonaka lo logolo lo lo fa gare ga matlho a yona ke kgosi ya ntlha ya teng. 22Jaanong jaaka e rile lo sena go robega, ga tlhoga di le nne mo boemong jwa lone, ke go re: Magosi a mane a tla tsoga mo setšhabeng sa yona kgosi, fela ga a ne a nna le thata jaaka yona.
23“Mme e tla re puso ya ona e ya go fela, fa baikepi ba tlatsa selekanyo sa maleo a bone, go tsoge kgosi e e sefatlhego – sematepe, e le setswerere sa bolotsana.
24Thata ya yona e tla nna kgolo, mme e se ka boyona ka yosi; e tla senya mo go boitshegang, e dira jalo e ntse e le tlhogonolo; e tla senya ba ba thata le ba morafe wa baitshepi; 25e tla ba logela maano, e tswelela pele ka thata ya bolotsana jwa yona; e akanya tse dikgolo mo pelong ya yona, e senya ba bantsi, e ba wela ka tshoganyetso. La bofelo e tla tsogela Kgosi ya dikgosi, mme e tla robaganngwa e se ka seatla sa motho. 26Fa e le pono ya mantsiboa le meso, tse di builweng ka ga yona ke boammaaruri. Mme wena boloka pono eo, gonne e lebile malatsi a a kwa kgakala.”
27Nna Daniele ka fokola, ka lwala malatsi a mantsi; ka ba ka tsoga, ka dira tiro ya kgosi, ke ntse ke gakgamalela pono eo, ke sa e lemoge ka botlalo.


text:
81Ke mang yo o tshwanang le motlhalefi? Ke mang yo o itseng tlhaloso ya dilo? Botlhale jwa motho bo sedimosa sefatlhego sa gagwe gore matepe a sefatlhego sa gagwe a fetoge.
2Utlwa lefoko la kgosi; fa o na le go ikana ka Modimo, 3se itlhaganele; tloga fa pele ga yona; se tsene mo kgannye e e bosula; gonne kgosi e dira tsotlhe tse e di ratang. 4Ka gonne lefoko la kgosi le na le thata. Ke mang yo o ka e rayang a re: “O dirang?” 5Yo o tshegetsang taolo ga a nke a dirafalelwa ke se se bosula, mme pelo ya motlhalefi e tla bona sebaka sa tshekiso. 6Gonne selo sengwe le sengwe se na le sebaka sa sona le molao wa sona; gonne bosula jwa motho bo mo imela thata. 7Gonne motho ga a itse se se tla dirafalang. Mme ke mang yo o ka mo itsiseng gore se tla nna jang? 8Ga go na motho yo o nang le thata mo phefong go ka e thibela; ga go na yo o laolang letsatsi la loso; ga go na go ya gae mo nakong ya ntwa. Boikepo ga bo ka ke jwa pholosa mong wa jona.
9Tsotlhe tseo ke di bonye, ka lebisa pelo ya me mo ditirong tsotlhe tse di dirwang fa tlase ga letsatsi, mo metlheng e motho o busang motho yo mongwe ka yona go mo direla bosula. 10Le gona ka bona baikepi ba fitlhwa ka tlotlo, ba tsena boikhutsong, mme ba ba dirileng ka tshiamo ba na le go tlogela felo ga boitshepo le go lebalwa mo motseng. Le tseo di a mpalela.
11E a re ka kotlo e e atlholetsweng tiro e e bosula e sa dirafale ka pele, ka moo dipelo tsa batho di tlale maikaelelo a go dira bosula.
12Motho o a tle a leofe, a dire bosula ga lekgolo, a ba a phele sebaka se seleele – fela nna ke itse gore ba ba boifang Modimo, ba ba tshabang sefatlhego sa ona ke bone ba ba tla phelang sentle.
13Moikepi ga a nke a dirafalelwa ke tse di molemo le e seng go leelefatsa malatsi a gagwe jaaka moriti, gonne ga a boife Modimo.
14Go na le boithamako jo bongwe jo bo dirafalang mo lefatsheng: Kana go na le basiami ba ba dirafalelwang ke tse di tshwanetseng ditiro tsa baikepi; le gona go na le baikepi ba ba dirafalelwang ke tse di tshwanetseng ditiro tsa basiami. Ka re, le tseo di a mpalela.
15Ka ba ka boka boitumelo. Gonne motho ga a na tse di molemo dipe fa tlase ga letsatsi fa e se go ja le go nwa le go itumela. Tsona tseo a di mo lapolose mo tapisegong ya gagwe ka malatsi a bophelo jwa gagwe jo Modimo o bo mo neileng fa tlase ga letsatsi.
16E rile ke batla ka pelo gore ke tle ke itse botlhale, ke tlhokomele dilo tse di dirafalang mo lefatsheng – matlho a motho ga a bone boroko bosigo le motshegare – 17ka leba ditiro tsotlhe tsa Modimo, ka bona fa motho a sa kgone go di tlhotlhomisa, e leng ditiro tse di dirafalang fa tlase ga letsatsi. Gonne le fa motho a itapisa go batla, ga a di lemoge. Le fa motlhalefi a re, ke a itse, ga a kgone go di tlhotlhomisa.


text:
261“E re o sena go tsena kwa lefatsheng le Morena, Modimo wa gago, o tla le go nayang go nna boswa, mme o sena go le rua le go nna mo go lone, 2o tsee mabutswapele mangwe a maungo otlhe a masimo, a o tla a kotulang mo lefatsheng la gago le Morena, Modimo wa gago, o tla le go nayang, o a tsenye mo serotong, o ye kwa felong fa Morena, Modimo wa gago, o tla go tlhophang go baya leina la gagwe teng,
34:26
Lef. 2:14
3o ye kwa go moperesiti yo o tla bong a le teng ka metlha eo, o mo ree o re: ‘Kajeno ke begela Morena, Modimo wa me, gore ke gorogile mo lefatsheng le Morena a le ikanetseng borraetsho go le re naya.’
4“Jaanong a moperesiti a tsee seroto mo seatleng sa gago, a se bee fa pele ga aletare ya Morena, Modimo wa gago. 5Mme o tlhatlose lentswe, o bolele fa pele ga Morena, Modimo wa gago, o re: ‘Rraetsho e ne e le Mosiria yo o kgarakgatshegang, a fologela kwa Egepeto, a ya go jaka teng, a na le batho ba se kae fela, mme teng a nna setšhaba se segolo, se se thata, se sentsi.
6Mme Baegepeto ba ne ba re direla bosula, ba re gatelela, ba re dirisa tiro e e bokete. 7Ke fa ra goela Moreneng, Modimo wa borraarona, mme Morena a utlwa selelo sa rona, a bona pogisego ya rona le tapisego ya rona le pitlaganyo ya rona. 8Morena a ba a re hudusa kwa Egepeto ka seatla se se thata le ka letsogo le le otlologileng le ka theregiso e kgolo le ka ditshupo le dikgakgamatso, 9a re gorosa felong fano, a re naya lefatshe leno, lefatshe le le elang mašwi le dinotshe. 10Jaanong bona, ke tlisitse mabutswapele a maungo a lefatshe le o le nneileng, wena Morena,’ – o be o a bee fa pele ga Morena, Modimo wa gago, 11o itumelele tse di molemo tsotlhe tse Morena, Modimo wa gago, a di go fileng le ba lapa la gago, wena le Molefi le moeng yo o nang nao.
12“E ne e re o sena go ntsha karolo ya some yotlhe ya thobo ya gago ka ngwaga wa boraro wa go thusa batlhoki ka karolo ya some le go e naya Molefi le moeng le lesiela le motlholagadi gore ba e je mo metseng ya gago, ba kgore, 13o tla o rapela fa pele ga Morena, Modimo wa gago, o re: ‘Ke tlositse tse di boitshepo mo ntlong ya me, ke bile ke di neile Molefi le moeng le lesiela la motlholagadi fela jaaka o ntaetse. Ga ke a tlola taolo epe ya gago le e seng go lebala epe. 14Ga ke a ka ka ja sepe sa tsona mo bohutsaneng jwa me le e seng go tlosa sepe sa tsona ke itshekologile, le e seng go naya moswi sepe sa tsona. Ke utlwile lentswe la Morena, Modimo wa me; ke dirile fela jaaka o ntaetse. 15A ko o okomele o le kwa boagong jo bo boitshepo jwa gago jo bo kwa legodimong, o tshegofatse morafe wa gago wa Iseraele le lefatshe le o le re neileng jaaka o ikanetse borraetsho, e bong lefatshe le le elang mašwi le dinotshe.’
16“Kajeno Morena, Modimo wa gago, o go laela gore o dirise melao eo le ditshwanelo tseo, o di tlhokomele, o di dire ka pelo yotlhe le ka mowa otlhe. 17Kajeno o utlwile Morena a re, ene o tla nna Modimo wa gago, mme wena o tsamae mo ditseleng tsa gagwe, o tlhokomele melao ya gagwe le ditaolo tsa gagwe le ditshiamelo tsa gagwe, o utlwe lentswe la gagwe. 18Kajeno Morena o go utlwile o re, wena o tla nna morafe wa gagwe o o mo ineetseng jaaka a go solofeditse, o tlhokomela ditaolo tsotlhe tsa gagwe. 19Morena o rile a re, ene o tla go dira morafe o mogolo o o gaisang ditšhaba tsotlhe tse o di dirileng ka pako le tumo le bontle gore o nne morafe o o boitshepo wa Morena, Modimo wa gago, jaaka a buile.”
4:6


text:
31Le lona basadi, utlwang banna ba lona gore le fa banna bangwe ba sa dumele Lefoko ba fenngwe ke tsamao ya basadi kwa ntle ga Lefoko,
2fa ba bona tsamao e e phepa ya lona ya poifo-Modimo. 3Mokgabo wa lona e se ka ya nna wa ka fa ntle wa go loga meriri le go ikgabisa ka gouta le go apara diaparo tsa maphatsiphatsi,
1 Tim. 2:9
4mme a e nne motho yo o fitlhegileng wa pelo yo o apereng mokgabo o o sa nyeleleng wa mowa o o bonolo, o o iketlileng; ke ona o o kgatlhang Modimo. 5Gonne bogologolo basadi ba ba boitshepo ba ba neng ba solofela mo Modimong le bone ba ne ba ikgabisa jalo ka go ikokobeletsa banna ba bone, 6jaaka Sara a ne a utlwa Aborahame, a mmitsa morena yo lo leng bana ba gagwe, fa lo dira molemo, mme lo sa boife sepe se se tshosang.
7Le lona banna, agang le bone ka tlhaloganyo, ka mosadi a bopegile bokoa, mme lo ba nee tlotlo, ka e bile e le ba ba ruang bopelotlhomogi jwa botshelo mmogo le lona, gore merapelo ya lona e se ka ya kgoreletsega.
8Ke akaretsa ke re: Nnang pelonngwe fela lotlhe lo nne pelotlhomogi, lo ratane jaaka bana ba motho, lo nne kutlwelo-botlhoko le boikokobetso. 9Lo se ka lwa lefa bosula ka bosula gongwe komano ka komano, mme bogolo tshegofatsang, ka lo bileditswe gona moo gore lo rue lesego.
10Gonne
“Yo o ratang
go itumelela bophelo
le go bona malatsi a a molemo,
a a thibele loleme lwa gagwe
mo bosuleng,
le molomo wa gagwe
gore o se ka wa bua tsietso.
Jak. 1:26
11A a fapoge bosula,
a dire molemo,
a a batle kagiso, a e latelele;
12gonne matlho a Morena
a lebile basiami,
ditsebe tsa gagwe
di reeditse merapelo ya bone.
Mme sefatlhego sa Morena
se emelanye le ba ba dirang
bosula.”
13Ke mang yo o ka lo utlwisang botlhoko, fa lo tlhoafaletse molemo? 14Mme le fa lo ka boga ka ntlha ya tshiamo, lo sego. Lo se ka lwa ba boifa ka gope le e seng go tshoga.
15Mme lo itshepise Morena Keresete mo dipelong tsa lona, lo ntse lo iketleeditse go araba mongwe le mongwe yo o batlang boikarabelo mo go lona ka ga tsholofelo e lo nang nayo, mme e nne ka bonolo le ka poifo.
16Lo nne le segakolodi se se siameng gore bone ba ba kgalang tsamao e e molemo ya lona mo go Keresete ba tlhajwe ke ditlhong ka dilo tse ba lo senyang leina ka tsona. 17Gonne fa Modimo o rata gore lo boge, gona go boga ka ntlha ya go dira sentle go gaisa go boga ka ntlha ya go dira bosula.
18Gonne Keresete le ene o kile a bogela maleo a rona gangwe fela, ene mosiami mo boemong jwa basiamolodi, gore a re ise kwa Modimong; a bolawa ka fa nameng, mme a tshedisiwa ka fa moweng,
Baef. 2:18
19o e leng ona o bileng a ya ka ona, a rerela mewa e e mo kgolegelong,
20e e kileng ya gana go utlwa, jale fa Modimo o ntse o iketlile ka bopelotelele mo malatsing a ga Noa, go sa ntse go baakanngwa areka e batho ba se kae, e bong ba ba robedi fela, ba bolokilweng ka yona mo metsing.
21Ke ona a le lona a lo pholosang kajeno kolobetsong, e le setshwantsho sa yona, e se go tlosa leswe la mmele, mme e le go kopa segakolodi se se siameng mo Modimong ka tsogo ya ga Jesu Keresete
22yo o tsenyeng mo legodimong, a nna fa letsogong le le jang la Modimo, baengele le mebuso le ba ba thata ba sena go bewa mo taolong ya gagwe.


text:
391E rile ka sebaka seo Merotage-Balatane, morwa Balatane, kgosi ya Babele, a romela dikwalo le dineo kwa go Hesekia; gonne o ne a utlwile, fa a ne a lwala, a ba a fola gape. 2Mme Hesekia a itumelela barongwi, a ba bontsha ntlo ya mahumo a gagwe, e bong selefera le gouta le tse di nkgang monate le lookwane lo lo molemo le ntlo yotlhe ya marumo a gagwe le dilo tsotlhe tse di leng teng mo mahumong a gagwe, mme go se na sepe mo ntlong ya ga Hesekia le mo pusong yotlhe ya gagwe se a se kang a se ba supetsa.
3Ke fa moporofeti Jesaya a tla kwa go kgosi Hesekia, a mmotsa a re: “Ba reng banna ba? Ba tlile kwa go wena, ba tswa kae?”
Hesekia a araba a re: “Ba tlile kwa go nna ba tswa kwa lefatsheng le le kgakala la Babele.”
4A ba a botsa re: “Ba bonye eng mo ntlong ya gago?” Hesekia a araba a re: “Ba bonye tsotlhe tse di mo ntlong ya me. Ga go na sepe mo mahumong a me se ke sa se ba bontshang.”
5Ke fa Jesaya a raya Hesekia a re: “Utlwa lefoko la Morena wa masomosomo: 6‘Bona, malatsi a tla tla, mogang tsotlhe tse di mo ntlong ya gago le tse borraago ba di phuthileng go fitlha kajeno di isiwang kwa Babele, go sa tlogelwe sepe, go bua Morena. 7Mme ba tla tsaya bangwe ba bana ba gago, ba ba tla tswang mo go wena, ba o tla ba tsalang, mme e tla nna batlhanka mo ntlong ya borena ya kgosi ya Babele.’ ”
8Ke fa Hesekia a raya Jesaya a re: “Lefoko la Morena le o le buileng le molemo.” A ba a re: “Kana, go tla nna kagiso le boikanyego mo malatsing a me.”


text:
Snappers
Leina la Mophato
Snappers
Leina la Maranyane
Lutjanidae
Semeto
E ka nna 1 m, fa bontsi bo ka nna 30 cm.
Ponalo
Mebele ya tsone o na le sebopego sa kgolokwe ya lee ka boleele le matlhakore a a sephaphathi. Megatla ya kwa morago e mekhutshwane mme e ntlha pedi (forked). E na le mogatla wa mokwatla o le mongwe. Tlhogo ya yone e bopame kwa pele go ya kwa molomong. Mebala ya tsone e ka farologana ka ga e ka nna mmala wa lephutshe oo galalelang, bosweu, selefera, ka mabanta a mmala wa legodimo go ya go borokwa le boshibidu kgotsa bontsho le bosweu.
Dikitsiso
Lelapa la Lutjanidae le na le mephato e ka nna 17 le dibopiwa di le 107. Gantsi di ka bonwa ka makoko a magolo kwa godimo ga mafika a lewatle (reefs). Di rata go tsoma masigo, mme ka ka lebaka leo di na le matlho a magolo mo go tse dingwe tsa dibopiwa tsa tsone. Di na le meno kwa godimo ga legano la yone go e thusa go phuphura setlhabelo sa yone fa e ja. Di tsala ka go tshela mae mo metsing fa a nonofaditswe (Pelagic spawners).
Dijo
Di fepa ka di-crustaceans le ditlhapi tse dingwe. Mefuta e mengwe ya dibopiwa tse di ja plankton.
Anamiso
E bonala kwa mawatleng a a mofuthu, a a bonang dipula le mogote.
Dibopiwa tsa mophato wa yone
Bluebanded snapper - Lutjanus kasmira
Emperor snappers - Lutjanus sebae
Humpback snapper - Lutjanus gibbus


text:
Mothusamotlatsamokanseliri: Ditiro tse di Kgonang go Abelwa ba Bangwe le Go Tsamaisa Ditiro tsa Kgwebo
Mothusamotlatsamokanseliri: Ditiro tse di Kgonang go Abelwa ba Bangwe le Go Tsamaisa Ditiro tsa Kgwebo
Mothusamotlatsamokanseliri: Ditiro tse di Kgonang go Abelwa ba Bangwe le Go Tsamaisa Ditiro tsa Kgwebo
Mothusamotlatsamokanseliri: Go Ruta le Go Ithuta
Mothusamotlatsamokanseliri: Patlisiso le Poposešwa
Mokaedi Khuduthamaga: Ditšhelete le Dikago
Mokaedi Khuduthamaga: Batho le Setso
Mokaedi Khuduthamaga: Mereto ya Korporatifi le Papatso
Mokaedi Khuduthamaga: Botshelo jwa Baithuti


text:
291Monna yo o gagamatsang molala, le fa a kgalemetswe gantsi, o tla pšhwetlakanngwa ka tshoganyetso, mme go se na thuso.
2Fa basiami ba ntsifala, morafe o a itumela; fa baikepi ba busa, morafe o a fegelwa.
3Monna yo o ratang botlhale o itumedisa rraagwe; mme yo o kopanang le diaka o fetsa dithoto tsa gagwe.
4Kgosi e phedisa lefatshe sentle ka tshiamo, mme yo o kgethisang batho go feta tekanyo o a le tubaka.
5Monna yo o buang mafoko a a borethe le mongwe-ka-ene o ngamolela dinao tsa gagwe serai.
6Go na le mutlwane mo tseleng ya monna yo o bosula, mme mosiami o ka siana a thabile.
7Mosiami o itse tse di tshwanetseng ba babotlana, mme moikepi ga a di lemoge, ga a di itse.
8Basotli ba tsosa moferefere mo motseng, mme ba ba botlhale ba tima bogale.
9Fa motlhalefi a seka le lesilo, le tla tlhodia le tshega, mme go se na boikhutso.
10Banna ba ba tshololang madi ba tlhoa mmoifi-Modimo; ba batla go bolaya ba e leng ba nnete.
11Lesilo le ntsha bogale jotlhe jwa lone, mme letlhale le bo kokobetse morago.
12Mmusi yo o utlwelelang mafoko a maaka, badiredi ba gagwe ke baikepi fela.
13Mohumanegi le mogateledi ba a kgatlhana; Morena o sedimosa matlho a bobedi jwa bone.
14Kgosi e e direlang ba babotlana tse di ba tshwanetseng ka boikanyo, sedulo sa yona sa bogosi se tla tlhomama ka bosakhutleng.
15Thupa le kgalemelo di a tlhalefisa; mme mosimane yo o itaolang o tlhabisa mmaagwe ditlhong.
22:15
16Fa baikepi ba ntsifala, go ntsifala maleo, mme basiami ba tla bona tatlhego ya bone, ba itumela.
17Otla ngwana wa gago, mme o tla go ikhutsisa, a go thabisa pelo.
18Fa go se na pono ya moporofeti, batho ba itaola fela, mme go sego yo o tshegetsang molao.
19Motlhanka ga a siamisiwe ka mafoko; le fa a a tlhaloganya, ga a a kgathalale.
20Fa o bona monna yo o bonako mo puong ya gagwe, lesilo le solofelwa go ka tlhabologa bogolo go ene.
Jak. 1:19
21Yo o lêmang motlhanka wa gagwe go tloga bonyaneng, la bofelo o tla mmona a nna matepe.
22Monna yo o bogale o losa batho; yo o pelo-khutshwane o leofa gantsi.
26:21
23Boikgodiso jwa motho bo tla mo isa tlase, mme yo o ikokobetsang o tla bona tlotlo.
1 Pet. 5:5
24Yo o jang le legodu o a itlhoa; o utlwa go rogakwa yo o sa begeng legodu, mme ga a le bege.
25Go boifa batho go tlisa serai, mme yo o ikanyang Morena o tla femelwa.
26Ba bantsi ba batla sefatlhego sa mmusi, mme tshiamelo ya motho e tswa mo Moreneng.
27Yo o dirang ka tshiamololo o ilwa ke basiami; wa tsamao ya nnete o ilwa ke moikepi.